text:
12th lang na Hkahku Ginwang ( HGZ ) Ramma sharin hpawng kaba hpe HGZ kawn woiawn galaw nhtawm Hka Hku Ginwang Janhkawng Buga Hkalup Hpung Mali Bunrun mare hta du wa na April shata praw 9 ya kaw nna 13 ya shani du hkra galaw sa wa na re lam ...Read More »
MNDAA Kokang hpyen hpung ni hte Myen hpyen hpung ni gasat gala majan byin
Mung Myit Sinli Ga ( Kachin Sub-state ) KIA Dap Ba 6 Dap Dung 36 ginra hta shamu shamawt nga ai Myen hpyen dap Dapnu 99 kata na hpyen hpung ni hte MNDAA Kokang hpyen hpung ni February shata 24 ya shani ka-ang hkying 12:00pm aten daram hta gasat gala ...Read More »
No.1 lang na Laili Laika Hte Myusha Shawnglam ngu ai ga baw hte hkaw tsun hpawng galaw
Laiza Muklum, Sinpraw Majoi Manau Gawknu kaw No.1 lang na Laili Laika Hte Myusha Shawnglam ngu ai ga baw hte Ningshawng Laika Dum kaw nna woi awn nhtawm, February shata 23 ya jahpawt hkring 9:00am aten kaw nna shani ka-ang hkying 12:10pm aten du hkra, hkaw tsun hpawng galaw ai ...Read More »
Gatet zunlawng hta Ja htu sha ai Company ni hpe jahkring ya na matu mare masha ni ninghkap laika bang
Waimaw Labang kahtawng makau na Gatet Zunlawng kaw zaibru shaw let Ja htu sha nga ai company ni hpe jahkring ya na matu, Myitkyina hte Waimaw ginwang, mare kahtawng 6 na mungshawa ni ta masat htu nna February shata 20 ya shani Jinghpaw Mungdaw Hkinngmang Daju Dr. Hkyet Awng ( ...Read More »
KIA hpyen hpung hte Myen hpyen dap Hk.L.Y 10 na hpyen hpung ni gasat gala majan byin
Mungmyit Sinli Ga ( Kachin Sub-state ) KIA Dap Ba 6 Dap Dung 9 ginra hta shamu shamawt hkawm nga ai Myen Dapnu 88 kata na Hk.L.Y 10 hpyen n gun 50 daram hte KIA Dap Dung 9 Kung 2 hpyen hpung ni February shata 20 ya dai hpawt hkying ...Read More »
Nbung laru kaba a majaw hpyen yen mungshawa ni a nta ni hten mat
Sinpraw Ginwang Ginjaw kata rai nga ai Pa Kahtawng hpyen yen dabang hta February shata 16 ya shana yuptung hkying 12:00am aten daram kaw nna jahpawt hkying 3:00am aten du hkra nbung laru kaba bung du wa ai majaw nta htinggaw 100 jan hten run lawm mat ai lam chye ...Read More »
TNLA hpyen hpung hte Myen hpyen hpung ni gasat gala majan byin
TNLA hpyen hpung hte Myen hpyen dap Dapnu 88 kata na hpyen hpung ni February shata 17 ya shani Namhkam Myo Namtsan mare makau kaw gasat gala majan byin ai lam na chye lu ai. TNLA hpyen hpung ni shara jahkrat nga ai Namtsan mare maga de Myen hpyen hpung ...Read More »
Myen hpyen hpung ni hte MNDAA Kokang hpyen hpung ni gasat gala majan matut byin
Mungmyit Sinli Ga ( Kachin Sub-state ) KIA Dap Ba 10 Dap Dung 17 ginra hta shamu shamawt nga ai Myen hpyen dap Dapnu 99 kata na hpyen n gun 80 daram hte MNDAA Kokang hpyen hpung ni February shata 14 ya shani gasat gala majan matut byin ai lam ...Read More »
Kokang hpyen hpung ni hte Myen hpyen hpung ni gasat gala majan matut byin
Kokang ginra, Hawng Ai hte La Bar Chai lapran kaw February shata 12 ya jahpawt hkying 8:00am aten hta MNDAA Kokang hpyen hpung ni hte Myen hpyen dap Dapnu 99 kata na hpyen hpung ni gasat gala majan matut byin ai lam chye lu ai. Ndai Myen hpyen hpung ni ...Read More »
Sara Zau Jat, Sara Lum Zawng hte Saranum Nang Pu ni hpe Human Right Award shagrau sha a hpawng galaw
Majan kata chyat rawng nga ai hpyen yen mungshawa ni hpe shalawt la na matu, Myitkyina Muklum kaw lai wa sai aten hta lam hkawm shawa n-gun madun woi ai majaw, htawng dam shata 6 hte gumhpraw dam Sen Manga hpra tara jeyang hkrum ai Sara Zau Jat, Sara Lum ...Read More »


c: text/html

text:
Mungmyit Sinli Ga ( Kachin Sub-State ) KIA Dap Ba 6 Dap Dung 36 ginra hta shamu shamawt nga ai Hk.L.Y 216 hte 217 dap ni kawn August praw 5 ya shani, Kawng Sahti mare masha ni hpe bawm hkam ai shara de kadai nhkawm sa na matu, sa tsun sadi jaw ai lam na chye lu ai.
Myen hpyen dap ni bawm hkam da ai shara ni gaw, Dung Aw Hkyet hte U Raw Hkyet grup yin hta rai nna, ndai shara hta Kawng Sahti mare masha ni a Nga dumsu ni hpe dat rem ai shara re majaw, hkawmsa hkawmwa yakhkak nga ai lam, buga masha ni kawn chye lu ai.
Laiwa sai shata man 7 hta mung, ndai Myen hpyen hpung ni sha Kawng Sahti mare masha ni a, yi wa hkan nga nna, mare masha ni yi sun sa wa yang hkap gau nhtang kau ai lam chye lu ai.

robotstxt: allowed

filter: keep


text:
Daini (July 13) ya shani Lahta Sammung Shabuk Kawng Hka kaw majan byin lai wa ai lam na chye lu ai. KBC Laika Sasana Sara num (2) sat hkrum ai Shabuk Kawng Hka mare hta dap jung nga ai mying nchye Myen hpyen dap ni hkam da ai bawm hpe Kukang maga na gayin wa ai Myen Hpyen Hpung Dap nu (99) a lawu na dap nawng hpyen hpung ni gabye kapaw la nna shada chye na shut hkat ai majaw laknak kaba ni hte laja lana gap hkat wa ai kaw nna shada gap hkat majan byin wa ai re lam na chye lu ai. Ndai shada gap hkat majan hta Myen hpye ni marai (7) si hkrum nna hkala hkrum ai ni mung law law re lam chye lu ai.
Dai majaw, Mungpaw buga Wing Seng mare kaw na Nga dun yu wa ai Slg. Hpaushin Naw San hpe Kale Hkyet kaw Myen Hpyen ni hkap gap gapaw nna Slg. Hpaushin Naw San a sinda, kan hte lagaw lata hkan bawm hkrep hkra mat ai majaw si hkrum mat sai re lam na chye lu ai. Dai zawn shada gap hkat majan byin wa ai aten hta Hkai Nu sun hkan e Hkai Nu hkai taw nga ai Slg. Hkun Chying Lyan (Asak 45 ning) mung hkala hkrum nna, Jan. Zinghtung Ma Kai (Asak 34 ning) mung hkala nba hkrum hkra lai wa sai re lam buga masha ni tsun ai. Hkala hkrum ai yan hpe Pang Sai Tsing Rung de htaw sa wa sai re lam matut chye lu ai.
Jan Zinhtung Ma Kai
Salang Hkun Chying Lyan
Kale Hkyet (Slg. Naw San si hkrum ai shara)
Myen shada gasat gala byin ai shara


text:
KIA Dap Ba 3 Dap Dung 27 ginra Gawk Ngu Yang kaw nga ai Myen hpyen dap, Dapnu 88 kata na hpyen hpung ni, July 30 ya shani hkying 10:00am aten hta Maw Swi mare na salang langai hpe rim woi mat ai lam na chye lu ai.
Myen hpyen hpung ni gaw, Maw Swi, Chyam Ka mare hku shamu shamawt lai wa ai kaw salang Hka Htung Gam hpe lam madun na matu rim woi mat ai re hte ndai Myen hpyen hpung ni, Man Dat mare deng 10 kaw du nga ai lam, shawnglam shisawk ni kawn chye lu ai.
Salang Hka Htung Gam hpe ya aten du hkra dat ya ai lam nnga shi ai majaw, dum nta masha ni myit tsang nga ai lam, buga masha ni kawn chye lu ai.
Lai wa sai July 21 ya shani hta mung, KIA Dap Dung 27 ginra, Bang Hkam mare kawn Chyauk Hpya maga shamu shamawt lung wa ai Dap mying nchye ai Myen hpyen hpung ni, Hka Hkye Tang Jang Kawng kaw Cycle hte yu wa ai mungmasha La marai 2 hpe lam madun na matu shaga woi mat ai lam nga lai sai.


text:
时间:2017-10-31 16:01:45
jan hkohkam a dailup daihpang go Baukyi mare Mung-yi hkaro ngu ai shara ko rai nga ai. daini na Baukyi myu mare gaba go Shansi mungdo gaba a sinna maga deng 168 gang ai shara ko rai nga ai, Baukyi hpe Sut u mare ngu ai re. Hpa majo Sut u ngu a ta nga yang, 《Hkungran jawa》buk hta: Amoi Shingra gaang ga, hpunggam goi ura wa goi wa yang, uhpuk hpung, ugoi krung nga, jan gindung wang wa, shata naura hkrang wa yang, wanang ninghtoi lado shanang chye...
Hpunggam ura go lamu hte aga lapran na gaang shingra hpe ningsin ninghtoi ginhka ya lu ai, shinggyim masha hpe ningsin gata kon htoichyi htoichya de woi gayin madun chye ai, shing rai, Shingra gaang ga, Kumdai htong wayang ga na ni go hpunggam ura hpe sagya u hku yu nga ai majo, maten daini du hkra Baukyi Sut u mare hta,hpungam ura hpe shanhte a myu mare na sagya u hku jojau hkungga nga ma ai.
(JAN HKOHKAM)
Jan Wa Ningsang Wunbu Hpronang go anhte hpe yi hkyen sha ai ladat, Manau nau ai ladat, Jan tsi lang ai ladat, Jaiwa madai jo ai ladat, Gat shang sha ai ladat ni shong sharin ai wa re.)
2013 ning shata man 6 pro 22 ya shani kon shata 7 pro 4 ya du hkra sara gaba Manam Tong go chyurum wunpong Jinghpo myu sha ni a ginru ginsa labau ka shalat na matu, Miwa mung sinna dingdung maga de galang bai rot ai shaloi, sara ma Hpan Jan, Maran La, Bok Tong ni mung hkan ganan nang masai rai. Shata 6 pro 25 ya jahpot hkying manga kon rot nna, Jan bum de lung na hkyem masai. Jan bum go Sut u myu mare a dingda maga na Hkyinlim bum dingdung maron lago hku rai nhtom, myu mare hte deng shi jan sha tsan hkat ai shara ko re.
(Jan bum lung wa ai chyinghka lam gaba)
Nlung yep ton ai lam makau hku hkashi hte sho nga grai pyo ai
Ndai zon tsan ai jiwoi mungdan a dingdung maga hkan na bum hkaro hta Jinghpo bum ga hkan tu ai matut rai hpe wa mu ai majo, grai mau gajong kau ga ai.
(Shari)
(Shabying)
(Tsamat)
(Wa lai)
(Sa-ti)
(Jan bum lago hkan Numrin ni grai tu ai)
Jan hkohkam wa ndai hkashi ni hta tsihkrung tsinan gashin,lungpye ntsa hta tsi lam ton ai shara ni hpe masat dingsat san madun da ma ai.
Jan bum lung wa yang, hkying jan du ai nlung shalip lakang lung ra nga ai.
Lam tsan ai rai n chye da ai majo, hkom let datbung ni den chyai nga ai.
Gadong rai ntong shi ai lau hkom ga
Shabrang wa go shong de tsat tsat lo
Hkringsa
Kaduhka shabrang zon hpun ko no ba la yu ga
Baren marung bum lam
Jan bum lung lam hkan na nampu nampan
Numroi gatnyeng zon nampu nampan ko sha n mai len nga sai, lam she lau lau hkom ga, Jan ga na Sut u, Ja u wa mu hkra rai ra nga ai.
Anhte hkrai Jan bum lung ai n rai, masha la ni grau wundoi do-hkrong hte dok le.
Jan bum na hka htung
Jan bum na nlung chyinghka
Lunghton lungma ko hkrai da ai hpun lakang, hkaro de uhka ak ai nsen hpe na yang nshung si hte hprui nga nga ai.
Marai mi lai hkrak sha re nlung chyinghka.
Lunghton lungma lam
Jahpot manap hkying kru kon shani gaang du hkra lung tim lung n ma hkro ai jan bum gadong.
Sara myit grai shuk mat nu ai, krung sinwa mada ndap, lunghton lungma shong lam de dingyang no hkap.
Shakut yang zigut lu ai nga hte maren, hpro nsam she lai hkra ba ai hpang, nlung pungding ntsa ko magri hte jo shadung da ai hpunggam ura hpe wa mu ai shaloi, hkyiba ai lam hkoi mat lu saga ai.


text:
KBC La komiti magam gun ni hte Shwili Buga Kawa La ni kanawn mazum ai lam hku na August shata (24) ya shana hkying (4:00 PM) aten kaw na hkying (6:30 PM) aten du hkra Shwili Muklum hta gawdin htawng shing jawng poi galaw ai lam chye lu ai.
Mungdan mahkawn hkawn ai hte Sara Labang Seng Awng akyu hpyi ap nawng ya ai nna lamang hpe hpang wa sai lam; dai hpang KBC La Hpa-awn rai nga ai Rev. Masawn Hpung Sai kaw na mung Myu Sha lam ni hte Kawa La ni a atsam ningja lam magup ni hpe Karai Mungga hte la kap nna n-gun jaw ai lam chye lu ai.
Gawdin htawng shing jawng ai hta Shwili Buga Kawa La ni KBC La komiti magam gun ni hpe goal (3-2) hte dang nna shing jawng ai lamang hpe ngwi pyaw ai hte shangut la lu sai lam chye lu ai.
KBC LA KOMITI NI HTE SHWILI BUGA KAWA LA NI KANAWN MAZUM GAWDIN HTAWNG SHING JAWNG POI GALAW0
KBC La komiti magam gun ni hte Shwili Buga Kawa La ni kanawn mazum ai lam hku na August shata (24) ya shana hkying (4:00 PM) aten kaw na hkying (6:30 PM) aten du hkra Shwili Muklum hta gawdin htawng shing jawng poi galaw ai lam chye lu ai.


text:
Shayi Shanan Nsen
Jinghpaw Wunpawng Amyu Shayi Hpung Thai Mungdan, 10 ning hpring masat masa lamang hpe Thai Mungdan shara mi kaw 9th September 2009 hta ngwi pyaw ai hte galaw la lu saga ai. Dai nga yang, anhte KWAT ni mung 10 ning hpring hkra shakut sa wa lu ai gaw, grai loi loi hte shakut lai wa ai gaw n rai ga ai. Yak hkak ai lam ni amyu myu hpe jawm hparan jawm bawngban let, shada da kahkyin gumdin nna, bungli ni hpe jawm galaw mat wa ai gaw, awng dang ging ai daram, galaw la lu saga ai.
Dai majaw, lai wa sai mahkrum madup ni hpe lang let, du na ra ai ten hta mung aung dang ai lam ni hpe galaw la lu na matu shakut mat wa na ga ai.
Ya anhte a mungdan kata de na lam ni hpe na yang mung, chyasam masha ni gaw, anhte a mungdan kata de shang nga nna, anhte a amyu sha ni hpe gaw, nhpan sin na de she htawt sit wa shangun maw masai da. Dai hta n-ga anhte amyu ni shada da sat nat hkat shangun na, myu shamyit zai ladat ni hte anhte a Kanu (lamu ga) hpe zing la maw nga sai da.
Maigan mung de nga ai anhte a amyu ni gaw, Karai Kasang kaw anhte hpe shaman chyeju jaw, garum la na matu, mara raw kyu hpyi shajang nga sai re.
Dai rai yang, Anhte Jinghpaw Wunpawng myu sha ni yup mu yup ma nga nmai sai dum hprang ra sai. Anhte gaw kadai re, kadai hta lit nga ai, atsawm sawn sumru yu nna, Kanu Jinghpaw Wunpawng lamu ga ngang grin lu na matu, lit la hpang wa saga ngu ga saw dat nngai law.
Lahtaw Nang Yin
Editor
Shayi Shanan Newsletter
Kachin Women’s Association Thailand
Click here to download full newsletter.


text:
Shayi Shanan Nsen
Shaning aten ni tsawm ra na mat wa ai hte ahhte KWAT ni a asak mung, Shi langai (11)ning kaw rai taw sai. Bai maram sam yu ai shaloi, mungdan kata de, dang di lu ai daram, hkamja lam masing hta, tsi gawk mung hpaw la lu ga ai. Machye machyang rawt jat wa lu na matu, atsam sharawt ya ai Wunkat ni mung wa galaw la lu sai.
Mungdan shinggan de mung, mungdan kata na ramma ni grau kung zet wa lu na matu, ramma n kau mi hpe shaga la nhtawm, Internship hpaw sharin ya ai hte n kau mi hpe gaw, School for Shan State Nationalities Youth, Earth Rights School of Burma, hkan jawng lung la lu na matu, mahkrun tam ya ga ai. Dai hta n-ga madang grau tsaw ai hpaji sharin la lu na matu, India Dakkasu de sa lung lu na matu mung lam tam ya ga ai.
Mungdan kata kaw nna, Mi wa mung de dut sha hkrum ai myu shayi ni hte seng ai lam, ‘Driven Away’ hte ‘Eastward Bound’ laika book ni hpe mung, mungkan na ni chye na matu lu ka shapraw saga ai.
Dai hta n-ga, Bu htawt bungli galaw ai ni hpe garum ai masing hte masat masa ga shaka laika hta shinggyin lam hte sawk sagawn ai lamang ni hpe galaw nga ga ai.
Shang gumhpraw tam masing lam hta mung, rep chywi bungli, Htung hking ri da maka hte Htung hking hte seng ai gunrai shapraw ai lam ni galaw lu ga ai. Anhte KWAT ni hku nna, myusha ni a matu, akyu rawng na lam ni hpe dang di lu ai daram shakut nga ga ai.
Ya ndai Shayi Shanan hta gaw, Mung masa galaw saga nga ai ga baw, Ra Lata poi ngu ai lam hte kaga hpaji la na ga baw ni hpe bai hti yu ga.
Lahtaw Nang Yin
Editor
Shayi Shanan Newsletter
Kachin Women’s Association Thailand
Click here to download full Newsletter.


text:
Hpakant Ginsi kaw Myen Hpyen Du langai Ma hkum kanu langai hpe mawdaw hte adawt sat
Hpakant, Ginsi, Byuhar Kawng, 101 Myen Hpyen Dap kata na Hk.M.Y (251) စစ္ေၾကာင္းမွဴး Langai, Byuhar Kawng lung wa ai lam makau kaw nga ai nta na Ma (2) a kanu, Ma hkum shata (8) re ai hpe mawdaw hte adawt sat ai lam buga masha ni shana wa ai kaw na chye lu ai.
“November (11) ya shana daw Myen Hpyen Du Aung Htet Ko gaw A Nge Lay ngu ai wa a Pajero mawdaw shap nna Byuhar Kawng kawn yu wa nhtawm nta npu kaw dung nga ai Salang Lahpai Bum Naw a ningrum ningtau jan Npawp Lu Ing, Ma hkum shata (8) hpe shang adawt sat kau da ai re. Dai Hpyen Du wa gaw tsa nang ai lam mung n nga ai majaw dasang adawt ai re ngu mu mada ai” nga nna buga masha langai tsun shana wa ai.
Ya aten Lawng Hkang tsi rung hta moi mang hpe sa tawn da sai rai nna shata gu sai hkri tung na Ma hpe mung atep dep hkye yu ai rai tim si lawm mat ai re.
Ndai manghkang hte seng nna Ginsi Byuhar Hmu gaw nta masha ni kaw nna myit ra sharawng ai hku tsun ai hpe hparan ya na lam tsun da ai hte Hpyen Du Aung Htet Ko hpe gaw Byuhar Kawng de woi mat sai re. Lawng Hkang Balik ni gaw dum nta masha ni kaw sa nna Ru Hka amu hpaw na matu tsun shadut ai lam nga ai hpe chye lu ai.


text: 2015 ning June shata (19) ya shani Kamai mare kata na Myen Hpyen dap kawn KIA Hpyen La re ngu masha shut nna Sam langai, Jinghpaw langai, Myen langai ni hpe rim mat ai. Rim hkrum ai marai (3) gaw bat (3) jan na mat taw ai majaw, Kamai Balik Dap de n’ta masha sa san ai. Balik Dap ni kaw nna mung Myen Hpyen Dap de bai sagawn ya yang Mogawng mare hta dat kau ya sai lam bai shana wa ai. Dat ya sai nga tim dai marai (3) gaw ya du hkra dum n’ta de bai ndu wa shi ai lam chye lu ai. Dai majaw rim la ai Myen Hpyen Dap de dantawk bai san yu yang Kamai mare hta dat ya sai lam bai tsun ai. Ndai amu hta shiga jaw rim shangun ai gaw Pyitutsit hte Myen Hpyen Dap re lam chye lu ai. Mare masha ni gaw mat taw ai marai (3) hpe Pyitutsit hte Myen Hpyen Dap ni sat kau sana re ngu myit sawn nga ma ai. Ndai amu hte seng nna ၀န္ႀကီးခ်ဳပ္၊ တိုင္းမွဴး၊ ျပည္နယ္ တရားရုံး hte WMR ni kaw laika bang da sai lam Kamai na Buga masha langai shiga jaw la ai kaw na chye lu ai.


text:
Zai Bru Laru Hpe Hkam Jan Lu Ai Recycle Nta
Asak hkrung lam hta dut dang ai lam ni law law nga ai raitim galoi mung lam htum mat ai nre, Algeria Mungdan kaw du nga ai Sahrawi hpyenyen tsinyam masha ni gaw nbung marang, zaibru laru hpe laklai ai hku nna hkam jan lu ai dum nta hpe recycle ladat hte hka bu dingsa ni kaw zai bru bang nna shachyaw lang lu sai re.
Kahtet shadang degree Fahrenheit 113 daram nga ai ginra kaw dum nta gawgap rawng lu na gaw nloi la nga ai, 2015 shaning hta hpyen yen dabang (5) zaibru laru hkrum katut ai sha n-ga nbung marang a majaw hpyen yen mung shawa ni a dum nta hkying lam hten za hkrum lai wa sai re.
Dat nhprang (Energy) hte seng nna Master degree lu ai Breica gaw UNHCR a sawk sagawn masing hta shang lawm nhtawm du hkra ladaw hpyen hpe makawp maga lu ai dum nta shachyaw ai ladat hpe sawk sagawn la lu ai re, shawng nna Breica gaw dum nta ntsa hkai sun galaw ai ladat hte hka bu ni kaw hkai lu hkai sha ai ladat hpe sawk sagawn ai raitim din din san ai hka bu a atsam gaw shi myit mada da ai hta akyu grau jashawn mai nga ai lam sawk sagawn lu ai.
Breica gaw “Crazy with Bottles” ngu mying hkawt pyi lu ai wa re, shi galaw tawn ai hka bu dum nta hkrang (design) gaw shagrau kumhpa pyi lu ai raitim shi daw nhkring nsa nta hkrang nnan ni hpe shacyaw na matu sha myit machyu jung let galaw nga ai.
Hka bu hte shachyaw da ai dum nta ni gaw yu maya dum nta shakum, mu ga hte galaw tawn ai dum nta ni hte shingdaw yang nbung laru grau nna hkamjan lu ai sha n-ga din din san ai hkabu a hkrang gaw zai bru laru hpe mung grau nna hkamjan lu ai re, shawng nnan gawgap da lu ai dum nta hpe Breica gaw zaibru laru a majaw hkala hkrum ai shi Kawoi Dwi hpe shawng jaw ai re, UNHCR a madi shadaw ya ai majaw Breica kaw nna hka bu dum nta (25) gawgap da lu sai hpe chye lu ai.
Photo; UNHCR


text:
Mungdan Nlu Hpyen Jaubu Amyu “KURD”
By Gauri Shagawng
Kurd amyu sha ni gaw sinpraw ka-ang mungdan law law na Bum mayan ni hkan shanu shingbyi nga ai amyu bawsang ni rai nhtawm mungkan hta mungchying masat nlu, mungdaw mungdan nlu nna law htum ai masha amyu ni re, Sinpraw ka-ang ginra hta Kurd amyu bawsang masha jahpan gaw No.4 law htum ai rai nna Syria, Iraq, Iran hte Armenia mungdan jarit mayan kaw Kurd amyu sha wan (25) daram nga ai re hpe chye lu ai.
Kurd amyu bawsang masha ni gaw nga shara ginra grai shai hkat ai raitim amyu htunghking maka kumla, A-ga hte gindun matut mahkai nga ai re, Ottoman empire hten run mat ai hpang Arab hte Turkey ga hpe Kurd amyu sha ni grau law sung lang wa ma ai re.
Kurd amyu sha ni a prat labau hta ban hte ban mung masa ahkaw n-nga ai amyu bawsang tai wa sai sha n-ga shadip jahpang ahkang aya lu jat wa hkra shamu shamawt wa shagu sat shamyit hkrum ai majan nhpan hkrum katut nga ma ai re grau nna gaw Iraq hte Turkey mungdan hkan shanu nga ai Kurd amyu sha ni hpyen majan tsinyam grau hkrum sha nga ai hpe chye lu ai.
No.I mungkan majan hpang “Treaty of Sevres” ngu ai ga sadi a majaw Ottoman empire zang ayai mat nna sinpraw ka-ang ginra hta mungdan kaji law law paw pru wa ai re, Ottoman empire gaw ya aten na Turkey mungdan sha ngam mat ai re. Ndai ga sadi laika hpe kurd amyu sha ni aja awa madi shadaw nhtawm Kurd amyu bawsang ni a lamu ga ginra masat daidaw la lu na matu referendum ra lata galaw na hpe myit mada tawn ai raitim Mustafa Kemalpasa woi awn ai Turkey Asuya gaw Sevres ga sadi hpe n hkap la ai sha ga sadi laika gram sharai ai lam nnga yang majan hkring lu na nre nga nna shanang ai majaw 1923 shaning hta “Treaty of Lausanne” ngu ai ga sadi bai galaw nhtawm dai ga sadi a majaw Turkey mungdan na Anatolia peninsula hte dai ni na aten Turkey mungdan kata na Kurd amyu bawsang ni shanu nga ai lamu ga ginra “Little Asia” hpe dai ni du hkra naw madu la tawn ai re hpe chye lu ai.
Lausanne ga sadi hta Kurd amyu sha ni a shadip jahpang ahkang aya a matu referendum galaw na ahkaw ahkang hpa nlawm mat ai re, Kurd amyu sha ni gaw lani mi na aten nhtoi hta madu up hkang lu ai ginra hte awm dawm shanglawt lu ai mungdan gaw de lu na hpe ala dingda nga ma ai raitim myit mada ai lam gaw shaning 30-40 ning jan wa sai re.
Iraq mungdan na Kurd amyu sha ni
Iraq mungdan na Kurd amyu sha ni gaw shaning 30-40 ning daram mung masa hpyen masa ladat amyu myu hte shadip jahpang ahkang aya lu hkra gasat shakut ai hpang Iraq mungdan dingdung daw kaw madu up hkang ginra ngu masat dai daw la lu ai re. 2005 shaning shawng daw hta Iraq mungdan na Kurd amyu sha ni gaw Iraq mungdan kaw shimlam wa lit la nga ai England hpyen hpung ni hpe lang hte lang gumlang gasat kasu kabrawng manghkang shabyin ai sha n-ga Bagdad Asuya hpe mung gumlang gasat kasu kabrawng manghkang shabyin lai wa sai re hpe chye lu ai.
1970 shaning grup yin hta gaw Iraq mungdan dingdung daw na kaba htum ai Kurd amyu sha ni a bu htawt mabyin langai nga lai wa sai re, Iran mungdan jarit makau na Khanagin ginra kaw nga ai Kurd amyu sha yawng Syria hte Turkey mungdan jarit makau Sinjar muklum grup yin de htawt sit mat na matu gawt kau hkrum lai wa sai re,1980 shaning hta Saddam Hussein gaw shi hpyen la ni hpe Kurd amyu sha ni a mare kahtawng (4,000) daram hpe jahten kau shangun nna masat da ai shara ni de htawt sit kau shangun lai wa sai.
1988 shaning hta Saddam Hussein kawn Kurd amyu sha ni hpe majan hte matai htang ra ai nga nna sa numdan ai gasat gala ladat hte gasat shamyit shangun lai wa sai re, Halabja mare kaw Gung laknak sung lang nna gasat lai wa sai, Saddam Hussein a majan masing kata Kurd amyu sha (50,000) daram si sum mat ai mabyin a majaw (Iraq War Criminal Court) kaw nna Saddam Hussein hpe Amyu shamyit majan galaw ai mara amu hte si ari jaw kau ai re hpe chye lu ai.
1991 shaning na Persia Peninsula majan kaw Kurd amyu sha laknak lang hpung ni American hte hpyen magam jinghku galaw nhtawm majan shang lawm ai majaw shawng ningnan Kurd amyu sha ni awmdawm ai ahkaw ahkang namchyim hpe chye lu sai re, Kurd laknak lang hpung ni gaw American hte pawnghpawm nhtawm Iraq mungdan dingdung daw hta “No Fly Zone” Area masat ai kaw nna dai ginra hpe matut manoi makawp maga da lu ai majaw 2005 shaning na Iraq mungdan gawda tara nnan ka ai hta Iraqi Kurdistan ngu ai madu uphkang ginra hpe masat dai daw la lu sai re.
Kurdish Regional Government (KRR) Asuya gaw tinang lamu ga jarit hpe atsawm nlu masat la lu shi majaw Kurd amyu sha ni tinang a lamu ga ginra hpe grau dam lada hkra maden jat la lu na matu ra sharawng nga ma ai re, grau nna gaw Saddam Hussein prat hta Arab shatai kau hkrum ai Kurd amyu sha ni a lamu ga ginra ni rai nga ai Kirkuk muklum zawn re ai shara ni hta Kurd amyu sha ni grau law shanu nga ai rai nna n hprang wan sau sut hpring tsup ai ginra re, dai muklum hpe Jews ni Jerusalem mare hpe makam hkringhtawng mare daju shatai ai zawn Kurd amyu sha ni mung Kirkuk muklum hpe makam hkringhtawng mare daju shatai na hpe myit mada nga ma ai.
2014 July shata hta Kurd madu up hkang mungdaw a Gumsan Magam Massoud Barza gaw Iraq mungdan kaw na shanglawt la na matu shi woi awn ai Asuya kaw na referendum ra lata poi woi awn galaw na masing nga ai ngu n dau da ai hpang Kurd amyu sha ni shanu nga ai Syria, Turkey, Iran mungdan ni gaw shan hte mungdan kata shanu nga ai Kurd amyu sha ni kasi la na hpe hkrit tsang wa nna ja ja sadi jaw wa ai lam ni nga wa sai re.
Lai wa sai 2017 September (25) ya shani Iraq mungdan na Kurd madu uphkang mungdaw Asuya woi awn galaw ai referendum mahtai gaw Iraq kaw nna shanglawt la na matu Kurd amyu sha law malawng madi shadaw ai re nga nna Kurd madu uphkang mungdaw Asuya kawn ndau lai wa sai re.
Iraq mungdan na Kurd madu uphkang mungdaw kaw Kurd amyu sha wan(5.2) nga ai raitim Kurd amyu sha tsa htam (20) gaw Turkey mungdan kaw shanu nga ma ai re, Turkey mungdan gaw da tara hta kaga amyu bawsang hpe n hkap la ai re majaw Kurd amyu sha ni ram ram dip up hkrum sha lai wa sai re, masha Wan lam tsun shaga nga ai Kurd amyu ga hpe mung n tara ai ga hpan re ngu masat kau ya ai, 1991 shaning hta she Turkey Asuya kawn EU hpung shanglawm mayu nna amyu bawsang n hkap la ai tara ni hpe dawm kau ai re. 1978 shaning hta Abdullah Ocalan woiawn nhtawm Kurdistan mung masa pati PKK hpe hpaw ninghtan let Turkey mungdan kaw Kurd amyu sha ni a madu uphkang ginra masat ya na matu hpyi shawn lai wa sai re. 1984 shaning hta PKK hte Turkey Asuya gasat gala majan byin ai majaw masha (30,000-40,000) daram si sum mat nna masha Mun kaba hkala hkrum mat ai lam International Crisis Group kawn tang madun da ai re.
2012 shaning hta Turkey Asuya hte PKK ni simsa lam bawngban sa wa na matu mahkrun tam wa ai hpang 2013 shaning hta gap hkat jahkring lam galaw da sai raitim 2015 shaning hta Surue muklum kaw Kurd shinggyim ahkaw ahkang shamu shamawt nga ai Kurd ramma marai (33) si hkam bawm hte kapaw sat kau hkrum ai hpang PKK kawn Turkey Asuya hpe mara shagun nna gasat gala majan kalang bai hten run mat sai re.
Syria mungdan kaw shanu nga ai Kurd amyu sha ni gaw Bashar Al Assad a Kawa pang kaw nna ya aten du hkra naw zingri zingrat hkrum nga ma ai re. 2003 shaning hta Syria mungdan na Kurd amyu sha ni gaw PKK hte gindun nhtawm PYD ngu ai mung masa pati hpaw ninghtan da lu ai re, PYD gaw 2015 shaning hta Syria hte ISIS hpyen hpe makawp maga na matu Kurd, Arab, Assyrian, Armenia, amyu sha ni shanglawm ai Syria Democratic Forces (SDF) Asuya gumlang hpung ni hte mung gindun nga ai re, Syria mung dinghku majan hta PYD ni kawn mungdan dingdung daw na Aleppo, Raqqa hte Hassakah muklum ni hpe IS hte Syria Asuya kaw nna aja awa makawp maga da lu ai re hpe chy lu ai.
Kurd amyu sha ni gaw Canada, Australia mungdan na masha jahpan hte kade wa n shai ai raitim mungkan hta mungchying amyu masat n-nga ai law htum ai amyu rai nga ai re, Kurd amyu shayi num ni gaw mungkan hta magrau grang ai hpyen jaubu rai nga ai, Kurd laknak lang hpyen dap ni hta amyu shayi tsa htam (40) daram shang lawm nga ma ai re sha n-ga Iraq mungdan na Kurd madu uphkang asuya rap daw hta tsa htam (30) gaws amyu shayi ni hpe shara san da ya ai re hpe chye lu ai.


text:
时间:2018-07-18 11:31:16 来源:德宏团结报
2001 ning hta, Li Ai Zhin go Shauchang ginwang do Yuyi ninghton Lauyenzi gahtong ko nna Da-chang ginwang do Adauho ninghton hkaimu hpung 4 na Yang Shi Hin ko num wa ai re, Yang Shi Hin nta ni go matsan ai dap pyi n to ai hku re.
Yang Shi Hin ko wa ai hpang, Li Ai Zhin go dinghku nga pyo wa na matu, ahkai hkai, ningchyang chyang rai, lu tam ai gumhpro hpe nta ahka wa kau rai yang mung, nta ko grai no matsan nga ai.
2004 ning hta, asuya ni madun ai ko hkan nna, Li Ai Zhin go madu wa hte shinggan de ningchyang bungli sa galo ma ai.
Ningchyang sa chyang ai lahkong ning rai yang, gumhpro lap 20000 lu tam la nna, nta loi gaji ai gap la masai. 2007 ning hta, asuya ni nta galo la na gumhpro garum jo ai majo, ai grak re n ta lu galo la masai.
2013 ning hta, dinghku masa hta hkan nna, Yang Shin Hin a dinghku hpe matsan jahpan ko shalom bang ya sai. Li Ai Zhin go matsan jahpan hta lu shang ai hpe gabu dum nga ai, mahtang asuya ni a tara gaja lu hkam sha nga ai, raitim, laning mi pyi n du yang, Li Ai Zhin go matsan bochyop ro gabai kau sai, shi myit ai go masha wa sha garum jo yang go, manghkang n lu yan kau nga ai, Tinang madu ko nna nan shakut shaja la yang she, dinghku ngui pyo wa lu na re nga nna tsun u ai.
2015 ning hta, tara gaja wa sai, asuya ni ko nna wa long galo shagreng ya, gasha jahkai na Wa ganu 4 ya sai hte maren, Li Ai Zhin go Wa hkrai yo shakut bang wa sai. Shi go nta ko Wa nkau mi rem ai ko lai nna, shanhte nta na bum ko mung Wa-long gaba galo ton nna, Wa gaji gaba 90 jan rem ton sai. Li Ai Zhin go ya matut nna wa gasha jahkrat na Wa ganu 80 jan du hkra rem na no myit nga u ai.
Dinghku hta nga pyo wa sai hte maren, Li Ai Zhin go hpaji gata n mai ai nga nna, gasha yan hpe hpaji hkaja la shangun na lam hte mung n-gun grai dat nga ai, ya gasha Ma Ko mahtang go Sakhkung magam hpaji jong ko jong lung nga ai, Ma Lu mahtang go ma gaji jong ko lung nga sai, shi go tinang hpaji n chye ai jamjau hkrum sha nga ai jan rai nna, gasha yan hpaji sharin la ai lam hta, sha sharin kam nga yang go, ganing re madang ko du hkra mi lung mat wa tim, madi shado na nga u ai.
Daining na ginwang ting hta ru yak matsan bungli galo masha shakon shagrau zuphpong hta, matsan bochyop ro gabai kau masha malai tai nna ga shaga ai Li Ai Zhin tsun ai ga lahkun masum grai ahkyak nga ai, Lahkun langai go “Matsan tim hpa n ra ai, madung go shakut na myit rong ra ai.” Lahkun lahkong go “Prat tup ru yak jamjau nna rai tim, ma ni hpe hpaji n mai hpang jahkrat kau sha- ngun ai.” Lahkun masum go “Chyeju dum chye ra ai, prat tup pati a chyeju hpe matsing da ra ai”. Li Ai Zhin tsun ai, anhte nga ngui nga pyo wa ai go, pati hte asuya a majo she re, anhte pati a ga madat, pati ko hkan, pati hpe chyeju dum ra ai.


text:
2018 ngu ai madu a nhtoi shaning gaw jinghpaw Wunpawng Chyum Dakkasu (86) ning ladu hkrum ai shaning ahkying aten rai nga ai. 1932 ning hta hpaw hpang sa wa ai ndai Chyum Dakkasu gaw Kachin Wunpawng myu sha ni Karai Kasang a mungga nhtoi hta rawt jat galu kaba wa ai labau hpe a dan a leng madun dan nga ai. Amyu sha ni hpe kaji kadun shangun ai, jahten sharun ai nat, tsadan, shinglaw shinglau ai hpyen amyu myu hpe ninghkap gasat na matu mungga ntawng nhtu laknak hpe garang ya ai lam hpe ban prat langai hpang langai hkam la lu ai sakse mung rai nga ai.
2018 ning gaw Chyum Dakkasu a laklai ai shaning mung rai nga ai. Jawng hpe up hkang woi hparan sa wa na Up Hkang Komiti ningbaw nnan, Jawng Up nnan hte trustee myitsu woi hparan sa wa na Up Hkang Komiti ningbaw nnan, Jawng Up nnan hte trustee myitsu kanu kawa nnan ni hpe bai shatsam la lu ai shaning rai nga ai. Asak(86) ning du wa sai hte maren Chyum Dakkasu matut nna rawt jat galu kaba wa na matu Karai Kasang kaw na myit shingran ningnan, atsam ningnan, ningmu ningnan ni bai hkam la lu na matu myit masain shajin nga ra ai aten mung rai nga ai.
Du wa na 2032 ning hta Chyum Dakasu gaw (100) ning ngu ai Jaw Masat nhtoi shaning ladu hkrum nna Karai Kasang a chyeju hpe alak mi bai hkam la na aten rai nga ai. Latsa ning ladu hkrum na matu(14) ning sha ra sai hte maren ya ten kaw nna Chyum Dakkasu a Jaw Masat shingran hpe jawm myit mang let shawng de lahkam sa wa na aten mung rai nga ai.
Dai ni na ahkying aten hta kachin myu sha ni hpyen majan tsinyam kata hta yakhkak dut dang ai lam ni amyu myu hkrum hkra nga ai raitim Karai Kasang gaw anhte hte rau rai nga let anhte a shawng lam hpe lajang da na hpe Chym Dakkasu a labau hpe nhtang sumru yu nna chye na kam sham lu nga ai. Dai majaw yakhkak dut dang ai lam ni hta myit n htum taw ai sha Karai Kasang hpe manoi manat kam sham let shawng de shanang sa wa ga.
Zinghang Lat Nawng
Jawng Up


text:
Rev. K.D Tu Lum
Tara Rap Ra Yesu Hte Sha
(Justice with Jesus Alone)
53-Lang Na KBC Masat Laban Mungga
March 16, 2008
Rev. K.D Tu Lum
Ga Nhpaw
Mungkan danghta, nga yawng nga pra hpe hpan da ai Karai Kasang gaw tara rap ra ai Madu rai nga ai. Tara rap ra ai lam (Justice) gaw dai ni na anhte a mungkan hta ra ahkyak dik ai lam rai nga ai. Tara rap ra ai lam gaw Karai Kasang a marai nsam (Attribute) langai mi mung rai nga ai.. Tara rap ra ai lam gaw, dinghpring ai lam, tengman ai lam, tara malang ai lam ni rai nga ai (Righteousness, Truth and Justice). Yesu gaw, “lam gaw ngai rai nga nngai, tengman ai hte asak mung ngai rai nga nngai” (Yawhan 5:30) nga tsun da ai majaw, shi gaw tengman ai Madu, tara ai hku jeyang dawdan ai wa rai nga ai.
Tara rap ra ai lam hte seng nna Yesu sharin ya ai lam ni
1. Karai Kasang a mungdan hte dinghpring ai lam hpe shawng tam ra ai lam (Mahte 6:33).
2. Tara rap ra ai lam lu la na matu, matsan mayan ni, bawng dung ai ni, myi kyaw ai ni hte zingri zingrat hkrum ai ni hpe kabu gara shiga hkaw tsun na lam (Luka 4:18-19).
3. N tara ai hku amyat htuk, adip arip re ai lam hpe n ra sharawng ai majaw, Nawku Htingnu hta rai dut sha ai ni hte gumhpraw byan sha ai ni hpe Madu Yesu shaden kau wu ai (Mahte 21:22).
Masha amyu langai hte langai a lapran na tara rap ra lam
(Racial Justice)
Mungkan ntsa e, masha amyu law law nga pra wa ai lam gaw Karai Kasang a yaw shada ai lam rai nga ai. Madu Yesu gaw masha amyu garan ginhka ai lam hte n ju n dawng ai lam hpe n ra sharawng nga ai. Masha amyu baw shagu hpe dai kabu gara shiga hkaw tsun sakse hkam na matu pyi htet da nga ai (Mahte 28:19-20, Marku 16:15). Yesu Hkristu gaw shi nan Yuda amyu rai nga ninglen, Samari num hpe Yaku a hka htung e, asak ntsin jaw ya sai (Yawhan 4:1-30). N bung ai masha amyu shada da n ju n dawng, garan ginhka ai lam gaw Karai Kasang a mungga hte n htan shai nga ai. Shada gasat gala ai lam (War), Mayam yam sha ai lam (Slavery), Sut masa amyat htuk ai lam (Economic Exploitation), Gumchying gumsa myit (Dictatorship), N ju n dawng garan ginhka ai lam (Prejudice and Discrimination) ni hpe shabyin nga ai. N bung ai masha amyu shada da tsaw ra, hkungga, chye na yang she, tara rap ra ai lam lu la na re.
Num hte La lapran na tara rap ra ai lam
(Gender Justice)
Shawng ningpawt kaw na, shinggyim lasha hte numsha yan hpe Karai Kasang a hkrang bung sumla hte hpan da nga ai (N.N 1:27) re majaw, la hte num gaw Karai Kasang a man e manu dan ai lam maren sha rai nga nna shan lahkawng gaw shinggyim ahkaw hakang hpring hpring lu ai yan rai nga ai. (Equal Human Rights and Dignity). Hkristu hta Yuda, Heleni, Mayam Shanglawt, Lasha, Numsha ngu garan ginhka na lam n nga ai (Galati 3:28). Anhte Jinghpaw Wunpawng sha ni hta, htunghking hku nna num ma ni hpe shagrit kau chye ga ai. Ya dai ni KBC hku nna Num ni hpe Sari lu ta mara Hpung Up dang ya ai lam rai n nga shi ai. Dai gaw grai yawn hpa rai nga ai. Num magam gun ni mung Karai Kasang a hkrang bung sumla ni rai nga ai majaw La ni hte maren Hpung Up aya dang la mai nga ai re. MBC, MCC hte mungkan hkristan uhpung uhpawng ni law law hta Num ni hpe Hpung Up aya dang ya nga sai. Madu Yesu gaw num ni, gaidai ni, ma ni hpe manu shadan ai hte makawp maga nga ai. Num hte La lapran hta tara rap ra ai lam nga yang she teng man ai tara rap ra lam nga wa na re.manu shadan ai hte makawp maga nga ai. Num hte La lapran hta tara rap ra ai lam nga yang she teng man ai tara rap ra lam nga wa na re.
Sut masa hte seng ai tara rap ra lam
(Economic Justice)
Dai ni na aten hta, lusu ai ni hte matsan ai ni a lapran grai mala hka mat wa nga ai. Hpa majaw matsan ai law wa a ta? Matsan mayan ni hpe adip arip re ai lam (Oppression of the poor), dinghpring ai lam hpe gumhpraw hte dut sha ai lam (Bribery in court), ahkaw ahkang hpe gumhpraw hte mari la ai lam (Privilege bought with money) ni a majaw rai nga ai. Myihtoi Amo gaw Ndai lam ni hpe tsun nna yubak mara ni hpe madi madun nga ai. “Tara malang ai lam hka zawn, dinghpring ai lam tut lwi ai hka-nu zawn, lwi nga u ga” (Amo 5:24) nga ai. Sut masa lam hta tara rap ra ai lam nga yang she matsan lusu rap shara lu wa na rai nga ai.
Mung masa hte seng ai tara rap ra lam
(Political Justice)
Karai Kasang a n-gun atsam (Power) gaw gawng kya ai ni hpe makwap maga na matu (to defend the weak) hte, n tara ai ni hpe jeyang dawdan na matu (to judge the unjust) rai nga ai (Luka 1:49-53). Mung up ai Asuya daru magam arawng aya lu ai ni a lit gaw mung masha ni a mai kaja ai lam makawp maga na matu rai nga ai. Madu Yesu Hkristu gaw shi hpe jaw da ahkaw ahkang hpe shinggyim masha ni hpe galaw dawjau ai lam, mungkan ngwi pyaw simsa lam, tara rap ra na lam a matu jai lang asung jashawn wu ai. Ngwi pyaw simsa lam (Peace) lu la na matu tara rap ra ai lam (Justice) gaw ra ahkyak nga ai. Tara rap ra ai lam n nga yang simsa lam hpe n mai myit mada nga ai. Dai majaw jahkrit shama, adup ajin, zingri zingrat ai lam n galaw ai simsa ngwi pyaw ai hte htunghking lailen hpe bu hpun dagraw hpang wa saga.
Hpungdim
“Tara rap ra Yesu hte sha” ngu ai ga baw gaw “Tara rap ra ai lam gaw Yesu Hkristu hte sha seng ai ngu tsun mayu ai n re. Yesu Hkrsitu a hpang hkan nna, shi hpe kam sham ai ni mung tara rap ra ai lam hpe hkan sa galaw ra nga ai. Dai ni Nawku hpung, shigggyim hpawng shingra, mungkan gaw grau mai kaja ai de galai shai wa na ra ahkyak ai ten re. Amyu hte seng ai, num la kanawn mazum lam hte seng ai, sut masa, mung masa lam hte seng ai tara rap ra ai lam ni hpe tinang a dinghku, Nawku hpung hte shinggyim uhpawng shingra hta myit mang hkan sa galaw lu u ga law.


text:
时间:2018-08-22 19:00:09 来源:德宏团结报
Shata 8 nhtoi 12 ya shani ko nna nhtoi 18 ya shani du hkra, Sakhkung mungdo ni wahpung hku Helungkyang mungdo gaba Mutankyang myu ko sa du nna,Mutankyang Suifunhka hte Tungnin mungdan ahkyak madung majen je hpo galo chyam ginra hta bungli galo ai mahkrum madup lam sa san sagon yu ma ai. Sagon yu yang chye lu ai, lahkong maga na hpaga ginra go maden hkrat wa ai bungli bung hkat ai shara nga nhtom, nbung hkat ai shara mung nga ai, lahkong maga na ni shada hpaji jo hkat ai hte rau, hpaga ginra na bungli ongdang hkra galo na hpaji jom do ma ai.


text:
Hparat Panglai Laika Naura hte Madun Htingnu hpe bat hpang langai kawn manga ya 8:00 AM – 5:00 PM laman hpaw da ga ai.
Hparat Panglai Laika Naura Kaw Nna Hkaptau La Ga Ai.
8 am - 5 pm, Mon - Friday
Journal
Hparat Panglai Journal Vol.4 No.4, September, 2018 hpe ndai ndai link kaw hpaw hti ga: Hparat Panglai Journal Vol.4 No.4 Hparat Panglai Journal Vol.4 No.3, June, 2018 hpe ndai ndai link kaw hpaw hti ga: Hparat Panglai Journal Vol.4 No.3 Hparat Panglai Journal Vol.4 No.2, April, 2018 hpe ndai link kaw hpaw hti ga: Hparat Panglai Journal Vol.4 […]
Ebooks
Federal Argument: The Naked Truth by Kachin Duwa Gee Munglai Hkaq hte Jeyang Hkaq Mawru Tsinyam
Madun Htingnu
Kachin mungkan e, “Kachin madun gawk htingnu” (Kachin Museum & Art Gallery) ngu ai, nga sai. Dai shara gaw Laiza – Hparat Panglai Laika Naura e, rai nga ai. Mi-moi, Kachin ni n galaw yu gar shi ai (n nga shi ai) bungli bungsi langai rai nga ai. Ngangkang ai amyusha madang ngu ai kawq, […]


text:
TNLA hpyen hpung ni hte RCSS hpyen hpung ni December 29 ya shani hkying 1:00pm aten hta Sammung dingda daw, Bang Hu mare hte Pang Tawng mare lapran kaw gasat gala majan byin ai lam chye lu ai. Sinat kaba gaw December 30 ya shani du hkra naw ngoi ai, ...Read More »
Karai magam gun 25 ning hpring gumhpraw Jubali poi shagrau hpawng galaw
Laiza Jau Ginwang Pajau Bum mare San Joseph Gawknu hta December 29 ya shani Sara Kaba Joseph Ndau Dut a Karai magam gun ai 25 ning hpring gumhpraw Jubali poi shagrau hpawng galaw ai lam chye lu ai. Hkying 10:00am aten hta gaw Sara Kaba Ndau Dut a 25 ning ...Read More »
Hpakant lung seng maw kaw ga sharut gyi nna masha marai lahkawng asak si sum
Hpakant, ဘစမ္ေျခာက္ mare makau na ယြန္းေရႊရီ company wang kaw lung seng sa tam ai Yemase la marai lahkawng December 27 ya shana yup tung hkying 12:10am aten hta ga gyi ru wa ai majaw asak si sum mat ai lam chye lu ai. Asak si sum mat ai yan gaw ...Read More »
Hpu-awn shalat, mungshawa tsi jawng hte hpyen du shalat jawng ma ni a pawnghpawm Christmas akyu hpyi hpawng galaw
Laiza Muklum, Nazaret Zinlawng hpung wang kaw December 26 ya jahpawt hkying 9:00am aten hta Hpu-awn shalat jawng, mungshawa tsi jawng hte hpyen du shalat jawng ma ni a pawnghpawm Christmas akyu hpyi hpawng galaw ai lam chye lu ai. Ndai jawng masum na jawng ma ni a pawnghpawm kanawn ...Read More »
TNLA, MNDAA pawng hpawm hpyen hpung ni hte Myen hpyen hpung ni gasat gala majan byin
Mungmyit Sinli Ga ( Kachin Sub-state ) KIA Dap Ba 6 Dap Dung 9 ginra, Sha-u Bum hte Hukan Bum shara lahkawng kaw December shata 6 ya daihpawt hkying 7:00am aten kaw na TNLA, MNDAA pawng hpawm hpyen hpung ni hte Myen Dapnu 11 kata na hpyen hpung ni laja ...Read More »
Myen hpyen hpung ni Pat ( ပယင္း ) htu ai mungshawa ni hpe rim woi mat
KIA Dap Ba ( 2 ) ginra, Htang Bra Pat Maw kaw shamu shamawt du nga ai Myen hpyen hpung ni gaw Pat htu sha ai mungmasha nkau hpe December shata 4 ya shani Munghkawm mare maga de rim woi mat ai lam na chye lu ai. Rim hkrum ai ...Read More »
KIA hte Myen hpyen hpung ni gasat gala byin
KIA Dap Ba 9 Dap Dung 44 ginra, Ka-Mai Ginwang, Lawa Pa Mada Bung kaw nga ai Hk.M.Y 111 dap hte Nam Ya kaw nga ai Hk.L.Y 297 dap na pawng hpawng hpyen n-gun 80 daram hte KIA hpyen hpung ni December shata 3, bat hpang 1 ya shani hkying ...Read More »
Mying n chye lu ai laknak lang wuhpung 1, Pyi-Tu-Tsit ni hpe sa gap ai majaw, P-T-Ts hpyenla marai 3 si marai 2 hkala
Mungmyit Sinli Ga ( Kachin Sub-state ) Muse 105 mile hte Bang Sai mare lapran na Jin Shan Gyaw mare kaw nga ai Namhkam Myo Ma Pyi-Tu-Tsit ni hpe December shata 2 ya, laban shana hkying 8:15pm aten hta mying n chye lu ai laknak lang wuhpung 1 sa htim ...Read More »
TNLA hte Myen hpyen hpung ni gasat gala matut byin
TNLA Dap Ba 1 ginra, Mandung Ginwang hta shamu shamawt nga ai Myen Dapnu 88 kata na Hk.L.Y 77 hpyen hpung hte TNLA hpyen hpung ni November shata 29 ya shani Wing Pat mare lahta kaw gasat gala majan byin ai lam, shawng lam shi sawk ni kawn chye lu ...Read More »
TNLA, SSPP pawng hpawm hpyen hpung hte Myen hpyen hpung ni gasat gala majan byin
TNLA, SSPP pawng hpawm hpyen hpung ni shamu shamawt nga ai shara, Nam Du Ginwang, Pang Saw mare makau kaw November shata 28, bat hpang 3 ya jahpawt hkying 6:30am aten kawn shana maga hkying 4:00pm aten du hkra, TNLA, SSPP pawng hpawm hpyen hpung hte Dapnu 77 kata na ...Read More »


text:
H1N1 byin nga ai ten hta tinang lang ai Smart Phone ni hpe san seng lam galaw ra.
Tinang jai lang nga ai Smat Phone ni kaw kap lawm ai Bacterial ana ni gaw Namdum hkan nga ai Bacterial ana ni hta grau law ai lam American sawk sagawn hpung ni htawng madun da ai.
Ta lang Phone ni hpe shada gan shap lang ai zawn re shaloi kahti, jahkru ai nsa ni hta lawm wa mai ai sha n ga, Namdum zawn re nsan nseng ai shara ni hta gan tawn ai, masha lata shagu jum lang ai zawn re kaw na ana kanu ni kap lawm wa mai ai lam tsun da ma ai.
Phone kaw na kap bra wa mai ai Bacterial ana ni hpe maga mi hku na makawp maga lu na matu lawu na sumla ni hpe yu na tinang nang san seng lam galaw la mai ai.
Alcohol lawm ai Clean hands Ntsin
Tissue hpe Alcohol ntsin loi madit la na Phone pat kaw katsut na
Microfiber Sumpan hte bai katsut jahkraw kau ra na.


text:
Asus Zenfone 4 Pro Pru Sai
Asus Zenfone 4 Series yawng hpe dai ni August (17) ya shani kaw nna dut hpang sa wa na re, Zenfone 4 Series a tsaw htum ai Asus Zenfone 4 Pro hpe shachyen dan na nngai.
Asus Zenfone 4 Pro na spec mung kaga company na phone ni hte atsawm shingjawng lu nga ai.
Asus Zenfone 4 Pro
– Screen 5.5 Inch, Full HD
– CPU Snapdragon 835
– RAM 6 GB
– Android 7.1.1 Nougat
– Dual back camera 12 Mega pixel
– Front camera 8 Maga pixel
– Battery 3,600 mAh
– America mungdan na manu US Dollar 650
Asus Zenfone 4 series yawng hpe August (17) ya shani kaw na dut shabra hpang na lam chye lu ai.


text:
IS Ni A Laknak Htaw Modo Hpung Ni Hpe Russia Hpyen Nbungli Ni Sa Gap Gasat Kau Ya Ai Hta IS Hpyenla 200 Daram Si Mat
Russia hpyen nbungli ni kawn IS Muslim nchyun shanang hpung ni a laknak htaw modo hpung ni hpe sa gap gasat kau ya ai hta IS hpyenla marai (200) daram si sum mat nna sinat laknak yawng jahten kau ya lu ai lam Russia Mungdan Shimlam Hkringmang Rung kawn tsun ndau da ai re.
Russia Asuya shimlam hkringmang rung kawn Video clip hte hpawn ndau shana ai hta Dier As Sow mare kaw IS ni hpyen hpung ni a laknak arung arai htaw ai modo hpung ni hpe Russia hpyen nbungli ni sa gap gasat ai hta IS hpyenla marai (200) daram hpe lu gasat sat kau ai sha n-ga Modo hte laknak law law hpe mung lu gap jahten kau ya ai lam August (21) ya Russia today web-site hta tang madun da ai.
Russia Mungdan Shimlam Hkringmang Daju Sergey Soiku tsun ai hta IS ni a Hamvy modo (20) jan hpe gap jahten kau lu ai lam, dai modo ni hta jak sinat hte motor laknak kaba ni mung shakap da ai re, Dier As Sow ginwang na gasat poi ni hta IS ni hkrat sum nga ai gaw Syria Mungdan na nchyun shanang laknak lang hpung ni a hkrat sum lam madug rai nga sai lam sun


text:
Kachinland School of Arts & Sciences
Kachinland School
of Arts & Sciences
To lead is to serve
Education Programmes
Monsoon Term 2017
Shinggyim Masa Hte Hpungtang Hpaji Jawng
KSAS Jawng gaw USA, UK, Japan, Singapore, hte Hong Kong dakkasu kaba ni kaw na maigan sara ni hte, dai maigan mungdan Dakasu(University) Jawng kaba ni kaw na awngpru ai Wunpawng amyusha sara ni sharin ya nga ai jawng re nna Gumhpraw amyat n tam ai Humanity Institute a ginra re. Atsam ningja rawng ai hte apnawng dawjau chye ai ningbaw ningla ni hpe shalat let, madu gam maka madu dawdan hparan ai wuhpawng gawgap sa wa na matu 2014 September hta hpaw hpang ai re. 2024 ning hta mungkan mungsang dep ai University langai byin wa na hpe shingran pra pra mu let, sharin ai lamang (teaching) hte sawk sagawn lamang (research) ni hta arang bang n-gun dat nna shawng de lahkam kung hpan rawtjat nga ai jawng re.
KSAS kaw mai lung ai Hpaji Lamang (5)
(I) Diploma of Kachin Studies (DKS),
(II) Diploma of Liberal Arts (DLA)
(III) Pre-Collegiate Diploma (PCD)
(IV) Post-Matriculation Programme (PMP)
(V) Continuing Education (CE)
(I) Diploma of Kachin Studies (DKS)
Kachin Studies rawt jat wa na matu yaw shada let, Kachin amyusha ni a labau, htunghking, laili laika hte ngasat ngasa lam hpe sawkhkrawk hkaja ai lam hta sharawng awng ai jawngma marai (15) sha hkap la ai laksan shata (18) lamang re.Maigan dakkasu ni de Master Degree Programme wa lung lu na matu mung shajin sa wa na re. Scholarship Hpringtup (shr) Dawchyen hpe jaw na matsing mung nga ai re.
Jawng shang na matu Ra ai lam:
- Jinghpaw (snr) Kachin Ga-hpan langai ngai hpe kungkyang ai rai na;
- English madang gaw Intermediate tsang grupyin rai na; (English madang n dep tim, kungkyang ai lam hta hkan nna myit sawn ya ai lam nga na)
- Bachelor Degree lu ngut chyalu rai na.
Tuition Fee(Jawng Jarik): 100,000 Ks (per month)
Shata mi.
(II) Diploma of Liberal Arts (DLA)
Asak (19) ning lahta jawngma ni magam bungli gun hpai na matu atsam ningja sharawt la ai hte, madang tsaw ai maigan dakkasu (International University) ni de hpaji hpungjat lung lu na matu hkyen lajang ai Shata (18) aten hpring lamang re. Maigan dakkasu ni de Bachelor (snr) Master Degree Programme wa lung lu na matu mung shajin sa wa na re.
Madung dat hpaji ginhpan kaba ni (Specialization) :
Political and Legal Studies,
Social, Environment, and Development Studies,
Business Studies,
Fine Arts
Tuition Fee (Jawng Jarik): 100,000 Ks (per month)
(III) Pre-Collegiate Diploma (PCD)
Asak (16 hte19) ning lapran na jawngma ni madang tsaw ai international university kaba ni de hpaji hpungjat na matu hkyen lajang ai (2) ning aten hpring lamang re. Shawng na Shata (18) gaw sharin ginhpan ni hte magam bungli hpe madung sharin la nna, jahtum na Shata (6) kaw tinang a sawk-hkrawk kumyai laika (extended essay) hpe ka lajang ai hte hpawn, maigan dakkasu ni de Bachelor Degree Programme wa lung lu na matu jawng lung shajin sa wa na.
Madung dat hpaji ginhpan kaba ni (Specialization):
Political and Legal Studies,
Social, Environment, and Development Studies,
Business Studies,
Fine Arts,
Natural Sciences
(IV) Post-Matriculation Programme (PMP)
Tsang (10) awng ngut sai kadai mung, English hpe ladat hpan amyu myu hte hkaja la mai ai, aten Bat (10) ya laksan lamang re. Tsang (Level) 1 to4 mai lung ai. Asak masat da ai lam n nga ai.
New Terms (Pang Ningnan): 7 July 2017
Jawng Lung ten: 9:30 am – 4:00 pm (Mon – Fri)
Cost (Manu Jahpu): 120,000 Ks
PMP Sharin Ginhpan ni (Subjects)
PMP 101 Integrated English
PMP 102 Grammar
PMP 103 Conversational English
PMP 104 English Enrichment through Music
PMP 105 English Enrichment through Film Studies
PMP 106 English Enrichment through Art
PMP 107 English Enrichment through IT
PMP 108 English Enrichment through Current Issues
PMP 121 Jinghpaw Language
PMP 131 Shan Language
& Different Club Activities
(V) Continuing Education (CE)
Nawku Hpung, Asuya Rung, NGO, Hpaga Hpung hkan magam makan bungli galaw nga ai ni, dinghku num ni hpaji matut manoi hkaja lu na aten dawchyen lamang re. Diploma lamang kaw na tinang sharawng awng ai sharin ginhpan (Module) ni hpe ra lata sharin la mai ai. Module timetable, requirement hte manu jahpu hpe Jawng Rung kaw mai sagawn la ai. Aten ladaw gaw Diploma lamang a aten hte maren rai na re.
CE-English Classes
Total class hours: 60 hours
New Terms(New Terms): January, April, July, October
Jawng lung ten: 7:00 – 8:30am (snr) 5:00 – 6:30pm
Cost (Manu jahpu): 80,000 Ks
Matut Mahkai Hkringdat
KSAS Rung
SNS-56, Shatapru, Myitkyina,
Kachin State
Tel: 0996-8377-222,
0978-422-7634, 0978-422-7625
Email:info@KachinlandSAS.org
Website: www.KachinlandSAS.org
Facebook: @KachinlandSAS


text:
2015 ning August shata (10) ya shani jahpawt hkying (8:00 AM) ten hta Laiza Muklum, Sinpraw Majoi Gawk Nu kaw shaning shagu galaw nga dingyang rai nga ai Share Shagan Masat Ninghtoi hpawng hpe galaw ai lam chye lu ai.
Share Shagan Masat N’htoi hpawng hta Ginjaw Komiti Salang ni, Magam Dap Makan Dap shagu na Magam Gun kaji kaba ni, Mungchying Kanu Kawa ni, Ramma ni, Wunkat shagu na Wunkat Jawng ma ni yawng marai (1566) shang lawm ai lam chye lu ai. Ndai hpawng kaw asak ap nawng lai wa sai Share Shagan ni a wenyi ni sumsing mungdan de du nga u ga matu hte asak ap nawng ai Share Shagan ni a kun dinghku dum nta kashu kasha ni makyin jinghku ni a matu akyu hpyi ya ai. Ya magam gun nga ai Ginjaw Komiti Salang ni hte Magam Dap Makan Dap shagu na Magam Gun kaji kaba ni yawng a matu mung akyu hpyi ya ai lam hte KIO Tingnyang Up a Share Shagan n’htoi masat mungga hpe madat hkam la ai lam chye lu ai.
Share Shagan masat n’htoi hpawng hpe Ninggawn Daju Shangwang kata shara (7) galaw ai hte Ginwang Ginjaw, Ginwang ni hkan mung galaw ai sha n-ga Maigan Mungdan shagu e nga nga ai Wunpawng Amyu Sha ni mung ndai hpawng hpe galaw ai re lam chye lu ai.
LAIZA MUKLUM, SINGPRAW MAJOI GAWKNU HTA SHARE SHAGAN MASAT NINGHTOI HPAWNG GALAW0
2015 ning August shata (10) ya shani jahpawt hkying (8:00 AM) ten hta Laiza Muklum, Sinpraw Majoi Gawk Nu kaw shaning shagu galaw nga dingyang rai nga ai Share Shagan Masat Ninghtoi hpawng hpe galaw ai lam chye lu ai.


text:
(6.8.2015) ya shani kaw na Myitkyina Muklum kata nga ai Dakkasu Jawng ni kaw nna Lawu Ga Myen Mungdan kata hta nga ai hka hpyen hkrum nga ai ni hpe garum madi shadaw lu na matu alu hta lahkawn hkawm ai lam chye lu ai.
Myitkyina Main Dakkasu Jawng kaw na Dakkasu jawng ma ni gaw hka hpyen hkrum nga ai စစ္ကိုင္းတိုင္း၊ ခ်င္းျပည္နယ္၊ မေကြးတုိင္း၊ ရခိုင္ျပည္နယ္ ni hkan garum madi shadaw lu na matu yaw shada ai hte Myitkyina Muklum kata ni lawk ni hte Wai Maw Muklum kata na lawk ni hkan hka hpyen garum alu hta nga ai lam; hta la lu ai alu yawng hpe hka hpyen garum ningtum hpung ni hpang de shalai ya na re lam; matut nna mung hka hpyen alu ni hpe naw hta na re lam Myitkyina Dakkasu Jawng Ma langai shiga jaw la ai kaw na chye lu ai.
MYITKYINA MUKLUM KATA NA DAKKASU JAWNG MA NI HKA HPYEN GARUM ALU HKAN HTA HKAWM0
(6.8.2015) ya shani kaw na Myitkyina Muklum kata nga ai Dakkasu Jawng ni kaw nna Lawu Ga Myen Mungdan kata hta nga ai hka hpyen hkrum nga ai ni hpe garum madi shadaw lu na matu alu hta lahkawn hkawm ai lam chye lu ai.


text:
Hkakaburazi (ခါကာဘိုရာဇီ) ginra hpe Nam Kawn masat ai lam ginra masha ni ninghkap nga dingyang rai nga
Putao, Nogmung hte Machang Baw ginra ni kaw nga ai Mung shawa ni gaw Hkakaburazi (ခါကာဘိုရာဇီ) ginra hte makau grup yin shara ni hpe Myen Asuya kawn Nam Kawn masat ai lam n ra sharawng ai majaw Asuya hpang de ninghkap laika shadu saw a na re lam chye lu ai.
“October praw kaw na ya ten du hkra Mung shawa ni myit ra gahkyin yang ninghkap ai Mung shawa ni a nsen mun mi jan du nga sai re. Matut nna mung naw du jat wan a lam nga ai. Mung shawa ni myit hkrum da ai ninghkap laika hpe October (28) ya shani hpang jahtum tawn nna Naypyitaw de laika shadu sa wa na re lam” nga nna Jinghpaw Wunpawng Htunghking hte laili laika hpung hte Rawang Htunghking hte Laili laika hpung kaw na Salang Yaw Shu tsun ai.
Hkakaburazi (ခါကာဘိုရာဇီ) hte makau grup yin shara ni hta mare kahtawng (100) jan nga ai rai nna ginra masha ni gaw nam de tsi pawt tsi ru tam nhtawm kan bau magam bungle galaw ai re, Asuya kaw na Nam Kawn masat nna pat hkum gaiwang ngu masat kau ai majaw ginra masha ni nra sharawng nga ai re.
Lai wa sai September (28) ya shani hta mung ndai lam hte seng nna Putao, Nogmung Machang Baw mare ni hta Mung shawa marai mun mi jan ninghkap shawa n-gun madun lai wa sai re lam chye lu ai.


text:
Sammung Dingdung daw,Kuthkai Myo,Rawt Malan Jinghku TNLA hpyen Dap ni nga ai ginra kata na,Loi Zayan(လြယ္ဇယန္း),ManPu(မန္းပူး),PingBun(ပိန္းဘြန္),ManSing(မန္စိန္) hte Loi Kan(လြယ္ကန္) mare ni hta March (12) ya shani Myen Hpyen Dap Dap Nu (33) kata na hpyen hpung ni Mung shawa ni a dum nta hkan na shanhte ra ai arung arai malu masha ni mya la kau ai hpang dum nta ni hpe wan nat kau ya ai lam galaw ai hpe na chye lu ai.
TNLA hpyen dap ni hte Myen Hpyen Dap ni gasat gala majan byin ai majaw mare kaw na mung shawa ni gaw, Mai Yu (မုိင္းယု) mare de hpyen koi yen hkawm nga ai aten Myen hpyen hpung ni kawn ya na zawn galaw ai re hte ya aten dai ginra na mung shawa marai (3) hpe mung mara kata zingri nhtawm rim zingri da ai lam nga ai hpe buga masha ni shana wa ai kaw na chye lu ai.


text:
时间:2018-08-10 17:54:45 来源:德宏团结报
Namlap simai go shinggyim masha a sakhkrung lam hta grit n mai ai lusha re, shi go lado shagu hta nga ai raitim, lusha ai namchyim loi n bung nga ai.Lawu de namlap simai madung a namta, lusha ladat hte koigam ra ai lam ni tsun shachyen dan na.
Htingra lado
Pozhai simai: Hkum a madi sha nga wa, pu kan mayen tsom, myi greng wa shangun rai nna, jit dui ana, hkyi chyat chyat, maidang shakrui tu nna sai pru, kro wan lung nna myi hkye myi makrim, shana ko myi n mu wa re machyi ana kumla ni hpe tsi ya lu ai akyu rong nga ai.
Gonggang simai: Kro gahtet ai shakop ya, kumpai shat kan hkamja wa na matu jahtuk sharai ya, sin makop ya, bo sin wa na htang maja ya rai nga ai. Sai mung shanyem ya lu nna, jit sa ai n manu, sai tso, n-gup n mu re lam loi lu hkyemsa ya nga ai. Wosun: Kro gahtet ai shakop ningtuk sho, jit sa manu, chyu pru manu ya, sai shanyem ya re akyu rong nga ai hta n-ga, shakrui tu bum hpye ana ni mung loi hkyemsa shangun nga ai.
Yi-nam lado
Sana simai: Sai gumdin, sai galo lawan shangun, Shehung danbe hte kro gahtet ai shakop ningtuk sho, shat kan na sai jat ya re akyu rong nga ai. Gangau sha, shadu sha rai yang mai ai. Taubyen taukok hte rau n mai sha ai.
Hkanghka simai: Gahtet shakop hpang gara shamai, kro jasan myi jasan, ningtuk sho re akyu rong nga ai. Sai htang shanyem ya lu, machyi ana htang n-gun shaja ya rai nna, ginsa ana loi htang maja lu nga ai. Gangau sha, shadu sha shing nrai gayau sha rai tim mai ai. Ma hkum num ni nau n sha yang gaja ai, kumpai lagyi ai ni mung nau n sha yang gaja nga ai.
Hkumli tsun: Gahtet shakop,myit n zim n zam nga ai ni lo sha na, hkumli tsun go kro jasan ya, jit sa manu, ningtuk sho ya re lusha myu mi re, jit dui ana lu ai ni a lusha gaja re. Gangau sha, shadu sha, shamyo sha rai yang grai gaja nga ai.
Mangai lado
Kahkum si: Masha a hkum de n-gun rong wa, ningtuk sho bum ai jasim re akyu rong nga ai hta n-ga, ana htang n-gun shaja ya lu nna, sailam gaba ja wa na hpe mung maja kau lu nga ai. Gangau sha, shadu sha, gabo sha rai yang grai mu nga ai. Rai yang kan chyabung shing nrai kro gahtet nna kan chyat re ni nau n mai sha nga ai.
Yang-yi: Kumpai hte shat kan hpe hkam gaja shangun nna, sai garang tsom shangun, bum hpye ai jasim ya, lusha rin mani yak, nong e hkyi chyat chyat re ni sha yang gaja nga ai. Gangau sha, shadu sha, shan hte gangau sha yang mai ai.
Nongnai: N-gup mu shangun lu nga ai, hkum ntai gongkya ai ni a lusha gaja myu mi re. Gangau sha, gangau gapo sha, shadu sha rai ma ai. Ma hkum num ni nau jau nna n mai sha ai, hpri ndi ko n mai shadu ga- ngau sha ai.
Hkrang hkyi simai: Hkum na ana htang n-gun shaja ya lu nna, ana makop maga ai akyu rong nga ai. Gatsing mai sha shing nrai jahku prip lu, shan hte gangau sha rai ma ai. Shat kan lagyi ai ni nau n mai lo sha ai, pu kan hpye, gaungui nna machyi wa ai shat kan ana, ma hkrat wa, pujat hkrat pru wa re ni nau lo n mai sha nga ai.
Ningshung lado
Hkrang hpro gaji: Lusha rin mani garum ya, n-gup mu shangun, jahkru jasim ya, lusha rin mani yak, jit dui ana ni hpe tsi garum lu nga ai. Gangau sha, shing nrai na matum, mati re ni hte rau gangau sha rai ma ai. Kumpai shat kan lagyi ai ni, kan mase ai ni nau n mai sha nga ai.
Hkrang hpro gaba: Shat kan hkam ja wa, kro gahtet ai shakop ya, ningtuk sho, kan chyabung, hkyi chyat chyat re ni lo sha yang akyu rong nga ai. Gangau sha, shadu sha, simai jahku shatai rai ma ai. Pu kan hpye kan mase ai ni nau n mai sha ai, shat kan n-gun yom ai ni nau lo n mai sha nga ai.


text:
时间:2018-08-10 16:38:21 来源:德宏团结报
Mangai lado hta go anai sha ten rai nga ai. Anai go sha yang mu ai sha n-ga, namta grung mung nga ai. Namtsi hta tsun ai, anai hta go hkum gong n-gun jat la, n-gup mu shangun, machyi jasim ya re akyu rong nga ai hta n-ga, nai hta go shadung rai, danbeji, wuileng- yan-su, hkri hpa rai, wuisinsu re ni lohtam rong nga ai, htang jahkai mung no rong, akya nga nna, rin manyi loi re majo, shat kan hkamja wa na hta akyu rong ai, grau nna go shat kan n tai, pu kan ana ni byin ra re ni hte machyi nnan sha mai wa ai ni sha yang gaja nga ai. Sadi ra ai lam :1, Anai go masa nna, lama n sadi du jang gaya wa nga ai, dai hpe shanma gatsing arut chya kau shing nrai wan ntsa ko gakang kau yang gaya jasim kau lu ai. 2, Anai hta go shadung rai lo ai majo, nau hte sha dinglai jang kan chyabung wa nga ai.


text:
Hkristan Hpaji Dap
Hpung hta hpaw da ai Chyum Sharin Achyin Jawng hte Sharin Hpawng ni mahkra hpe jahkrup woi awn nga ai. Ma Shalet Jawng, Hpung Jawng, Hkristan Dinghku, Aten Kadun Chyum Jawng ni hte, ra wa ai hta hkan nna Sub-Komiti ni hpaw nna woi awn hparan ya nga ai.
1. Hpung Jawng Komiti
Hpung Jawng hpe Laban jahpawt shagu Sharin Gawk (13), Sharin Sara/ma (40) jan hte Hpung Jawng ma ni
yawng (400 grupyin) shang lawm nga ai re.
a) Junior (Ram Kaji) Nawku Hpawng
b) KG (Ma Kaji) Nawku Hpawng
c) Ginhtawng Jinghpaw Laika Sharin Jawng
d) Junior Camp, Junior High Camp
2. Ma Shalet Jawng Komiti
Ma ni (40) jan hpe Sarama ni (6) hte shaning shagu sharin achyin ya nga ai re.
3. Hkristan Dinghku Komiti
a) Ram Dinghku Sharin Hpawng
b) Hkristan Dinghku bat lamang
4. Aten Kadun Chyum Jawng Komiti
YJH ATEN KADUN CHYUM JAWNG hpe Hkristan Hpaji Dap kaw nna woi awn ai hte, 2008 ning kaw nna hpaw hpang sa wa ai hpung masha ni hpe Chyum Hpaji lam hte seng nna shakung jahpat ya ai lamang rai nga ai. 2008 ning Level I hta (28), 2009 ning Level II hta (21), Level I hta (23), 2010 ning Level II hta (18), 2010 ning Level I hta marai (15) ni hpe sharin jahpat ya dat lu saga ai. Hpung Kongsi a lam madun ai hte Jawng a Trustee myit su ni, Reng hkang magam gun ni hte Sharin Sara/ma ni Jawng a magam bungli ni hpe gunhpai nga ga ai.2011 ning May 2 hta Level III hpe mung matut nna hpaw jat sa wa na re.
5. Laksan Sharin Hpawng ni
a) Hkalup hkam la na ni hpe Chyum Laika sharin ya ai lam
b) Hpung Kongsi Ningbaw Ningla ni a sharin hpawng
c) Lawk Dinghku Galung Sharin Hpawng
Hpung Jawng
Ginhtawng Jinghpaw Laika Sharin Jawng
Ma Shalet Jawng Komiti
Junior Camp, Junior High Camp
Ma Shalet Jawng Komiti
Hkristan Dinghku Komiti
Aten Kadun Chyum Jawng Komiti
Hkalup hkam la na ni hpe Chyum Laika sharin ya ai lam
Tsang Shi Awng Jawngma Retreat
Home Cell Galung
Sak Kung


text:
Masat yan (7) Nusing Diploma jawng yu
KIO Asuya, Ginjaw Hkamja Dap kaw na hpaw da ai Masat yan (7) Nursing Diploma jawng yu hpawng hpe November (11) ya shani Laiza Muklum, Wunjat Gawk Nu kaw galaw ai lam chye lu ai.
Jawng yu hpawng lamang hta saw shaga da ai Salang ni, Magam Da Makan Dap shagu na magam gun Salang ni, Jawngma ni a Kanu Kawa Jinghku ni hte magam gun ni yawng (180) jan sa du shanglawm ai.
Masat yan (7) Nursing Diploma jawng yu ai jawng ma yawng marai (47) re.
Wunpawng Mungdan Shanglawt Asuya Ginjaw Hkamja Dap kawn woi awn ai hte lai wa sai 2004 ning hta Masat yan (1) Tsi jawng hpe hpaw hpang wa ai re. Ya dai ni Masat yan (7) du hkra rai yang magam gun yawng marai (542) hpe lu shalat dat sai re hpe Hkamja Dap kawn chye lu ai.
Masat yan (8) hpe du wa na Masat (14) ya shani kaw na bai hpaw sa wa na re hte grau nna madang tsaw ai hku sharin shalat sa wa re lam Tsi Jawng Up Dukaba Lahpai Len Hai tsun ai kaw na chye lu ai.


text:
Mungmyit Sinli Ga ( Kachin Sub-State ) KIA Dap Ba ( 4 ) Dap Dung ( 9 ) ginra, Gang Ming Loi Dau Ginwang kata, Bang Hak Ninghtawn, Man Lung mare kaw du nga ai Myen hpyen dap Dapnu ( 99 ) kata na hpyen n-gun ( 80 ) daram hpung ni gaw August, 12 ya shani Man Lung mare masha ni hpe Htinggaw jahpan hte masha mying ni hte lai wa lai sa Mungshawa ni hpe lak lai san jep nga ai lam na chye lu ai.
KIA Dap Ba ( 2 ) Dap Dung ( 14 ) ginra kaw mung Kawng Ra Post kaw nga ai Myen hpyen dap Hk.L.Y ( 86 ) dap ni gaw August, 12 ya jahpawt hkying 9:00am aten hta Post shawng kaw Gate jahkrat nna lai wa lai sa Mungshawa Modo, Cycle ni hpe sawk jep nga ai lam na chye lu ai.


text:
Nban La gaw tingnyang-up hte ningbaw kaba galaw sai
2018-01-03 10:30:45 daihpang:hpungmai dinglun:0 gahtawk:
Shata man 12 nhtoi 28-30 ya laman na Shanglawt Hpung Ginjaw Komiti masat (17) lang na hkumra zuphpawng hta lata shagrin dat ai hte maren, Shanglawt Hpung a hpa-awn ni hpe lawu de na hku htingrai sumra dat masai.
1) Lanyaw Zawng Hra gaw hkumhkrang hkamja lam n nga ai majaw, tinang gunhpai nga ai Shanglawt Hpung ginjaw komiti tingnyang-up magam lit hte Shanglawt ninggawn htingnu ningbaw kaba magam lit hpe raw ap kau nna hkringsa mat sana;
2) Du Daju Jum Nban La gaw Shanglawt ginjaw komiti tingnyang-up malai (I) magam lit hpe raw tawn kau nhtawm, Lanyaw Zawng Hra a magam lit hkringhtawng hpe hta lagraw la nna, ginjaw komiti tingnyang-up hte Shanglawt ninggawn htingnu ningbaw kaba magam lit hpe gunhpai la sana;
3) Shanglawt hpyendap CS, Lat Du Daju Jum Gunhtang Gam Shawng gaw Shanglawt ninggawn htingnu ningbaw malai (I) magam lit hpe raw tawn kau nna, Shanglawt ginjaw komiti tingnyang-up malai (I) magam lit hpe gunhpai la sana;
4) Sara Kaba Sumlut Gam gaw Shanglawt ginjaw komiti tingnyang-up malai (II) magam lit hpe gunnpai la sana;
5) Shanglawt hpyendap VC, Du Daju Sumlut Gun Maw gaw Shanglawt ninggawn htingnu ningbaw malai (II) magam lit hpe raw tawn kau nna, ningbaw Malai (I) magam lit hpe gunhpai la sana;
6) Du Up Daju Zawng Buk Htan gaw Shanglawt ninggawn htingnu ningbaw malai (II) magam lit hpe gunhpai la sana.
Editor: Maling Utu
Gumja ga-si ndai ni sawk yu na:Jinghpaw mung Shanglawt Nban La


text:
Sama Ginra Komiti ni September 7, 2015 ya shani Sama Ginra kata na Da Jang Mare hta pat jasan ningmu jahpaw hkaw tsun hpawng galaw la lu ai lam hpe chye lu ai.
Ndai ningmu jahpaw hkaw tsun hpawng hta mare kata na mungshawa ni hte Ka-ni lusha ai ni sa du shang lawm ai re lam; sa du shang lawm ai Ka-ni lusha masha marai (18) gaw dai ningmu jahpaw hkaw tsun hpawng hta nan myit malai lu sai lam sek se hkam nna, htawm hpang e Ka-ni Nanghpam hpe n lusha na lam ga sadi ta masat ka tawn da sai lam hpe chye lu ai.
Dai Ka-ni Nanghpam Lu sha ai marai (18) a matu Rev. Hpauchyang Gam Shawng kaw na akyu hpyi shaman ya ai lam, Pat Jasan ningmu jahpaw ai lam hpe Sama Ginra kata hta matut manoi galaw sa wa na re lam Sama ginra pat jasan komiti salang langai shiga jaw la ai kaw na chye lu ai.


text:
Syria Asuya Hte IS Ni Laja Lana Gap Gasat Hkat Ai Majaw Masha (100) Hkawt Si Sum
Syria Mungdan, Di-air Ansor Ginwang a mare daju Di-air Ansor muklum kaw Syria Asuya hpyen hpung ni hte IS Muslim nchyun shanang hpung ni laja lana gap gasat ai hta masha marai (73) daram si sum mat sai re, si sum mat ai ni gaw Syria Asuya hpyenla marai (23) hte IS hpyenla marai (50) daram re lam AFP shiga hta tang madun da ai.
Syria shinggyim ahkaw ahkang yu maram hpung ni tsun ai hta Syria Asuya kawn Di-air AnsorĀ muklum kata na mare lawk (2) hpe IS ni kaw na bai zing la lu sai re, ya aten IS hpyen hpung ni gaw sinpraw, sinna, dingdung, dingda grup gra wang shinggrup da hkrum sai lam tsun ai.
IS ni kawn Syria Asuya uphkang nga ai mare lawk ni hpe htim gasat hpang wa ai hpang ya na zawn gasat poi laja lana byin wa ai re, Di-air Ansor mare hpe bai zing la na matu Syria Asuya kawn shaning (3) ning daram shakut lai wa sai raitim awngdang lam nlu ai re, lai wa sai September shata kaw nna Russia hpyendap kawn ganghkau lam hku gasat madi shadaw garum ai majaw IS ni hpe ram ram lu gawt gasat kau lu ai re hpe chye lu ai.


text:
Sadung, Lumyawng mare post kaw nga ai BGF masat 1003 na hpyenla ni gaw, July 31 ya shani mara kata adup zingri nna, hpyen dap de rim woi tawn ai Waimaw Ginwang KBC Ramma Hpa-Awn Sara Mading Zai Dan Bawm Ying hpe, August praw 1 ya shani nawku hpung a kanu kawa makyin jinghku ni wa tsun nna bai dat ya sai lam na chye lu ai.
BGF hpyenla ni kawn Sara Mading Zaidan Bawm Ying hpe adup abyen htawng zingri ai hta sawng ai re majaw ya aten hta Waimaw tsi rung kaw tsi tsi hkamla nga ai, ra wa ai hta hkan nna Myitkyina de lai ra na re lam, buga masha ni kawn chye lu ai.
July 31 ya shani BGF hpyenla ni gaw mare kata hka hkawng shaw ai hta mare masha ni a nta nhpan hkan hkra wa ai majaw, sara Mading Zaidan Bawm Ying wa tsun ai hpe nra nna pawt share htawng zingri ai, dai hpe mu nna wa je tsun lawm ai Sadung Pa buga hpung na sara Lagyi Naw Awn hpe mung, htawng htwi da ai sha n-ga sara Mading Zaidan Bawm Ying a madu jan hpe mung shabyi bye ya ai lam na chye lu ai.
Ya na zawn mara kata adup abyen gyit zingri sharen tawn ai Sara Mading Zaidan Bawm Ying hpe lawan dat ya na matu hte njaw n ang ai hku galaw ai ni hpe Mungdan Asuya kaw nna tara nga ai hte maren ja ja ahkyak la ya na matu, ALL KACHIN YOUTH UNION ( AKYU ) ni kaw nna mung ndau shabra laika shapraw dat ai lam chye lu ai.


text:
Spain Constitutional Court Kawn Catalonia Mungdaw Shanglawt La Na Matu Referendum Woiawn Galaw Ai Asuya Magam Gun Ni Hpe Lani Mi Euro (12,000) Shawa
Spain Mungdan Constitutional Court kawn Catalonia Mungdaw shanglawt la na nla na ngu ai lam hte seng nna referendum ra lata poi woiawn galaw ai Asuya magam gun marai (20) jan hpe masing ndawm kau dingsa lani mi Euro 12,000 Myen gumhpraw rai yang Kyats Sen latsa jahku shi shawa na matu dawdan da ai hpe chye lu ai.
Spain Asuya magam gun marai (24) gaw lai wa sai September (20) ya shani Spain Asuya balik ni kawn referendum ra lata pa ni hte hpawn rim da ai re, rim hkrum ai magam gun ni hta Catalonia Mungdaw Ningtau gumsan magam a masha hte hpawn referendum ra lata komiti salang marai (7) mung lawm rai re, dai masha ni hpe October praw (1) ya shani galaw na referendum ra lata masing dawm kau ai sakse sha nnga dingsa lani mi Euro 12,000 shawa hkrum na re hpe shi sawk ni tang madun da ma ai.
Catalonia Mungdaw Asuya gaw Spain Mungdan kaw nna shanglawt la na matu referendum ra lata poi galaw na hpe lang hte lang shakut lai wa sai re, ndai lang hta mung Spain Munghpawm Asuya kawn Referendum ra lata poi nlu galaw hkra hkum pat sakut nga ai re hpe chye lu ai.


text:
slide3
2.jpg
3.jpg
4.jpg
5.jpg
9.jpg
17352174_1041013952666898_128179602406176584_n.jpg
http://kcpc-japan.com/images/slide3/17352174_1041013952666898_128179602406176584_n.jpg
17352222_1041014979333462_678254789900370585_n.jpg
http://kcpc-japan.com/images/slide3/17352222_1041014979333462_678254789900370585_n.jpg
17353301_1041013902666903_4808917531469897843_n.jpg
http://kcpc-japan.com/images/slide3/17353301_1041013902666903_4808917531469897843_n.jpg
17353479_1041012769333683_640350006734333065_n.jpg
http://kcpc-japan.com/images/slide3/17353479_1041012769333683_640350006734333065_n.jpg
17353662_1041014879333472_580767996931564196_n.jpg
http://kcpc-japan.com/images/slide3/17353662_1041014879333472_580767996931564196_n.jpg
Kachin Christian Peace Church (KCPC)a (25) ning gumhpraw jubilee saw shaga dat ai."CHYEJU DUM AI HTE SHAKAWN KUNGDAWN LET ,LAW HTAM JET WA GA"(sSh.k-89:15,Esai-54:2-3,Kol-2:7)
Chyum Liaka sharin ya na sara kaba ni.......
1.Rev.Dr.Hkalam Samsung (KBC Amun madu)
2.Rev.Chyakyi Naw Tawng(KBC Ningbaw)
Nhtoi-2017 july 16-17
Shara -Sonic City Hall,1-7-5 Sakuraki-Cho,Omiya-ku Saitama-shi,Saitama-Ken ,Japan
SHALOM!!!
Tsawra hkungga ai nuwa hpung masha ji nban yawng ngwi pyaw hkam kaja nga myit ga law. Karai Kasang lam woi ai chyeju majaw anhte a Jiwoi ji wa ni Makam hta ngang ngang kang kang anhte hpe woi awn let makam hkringhtawng hpe ginlen ya lai wa masai hpe myit dum ra nga ga ai law. Jiwa ni a sadi dung, maju jung ai makam masha a majaw dai ni anhte Karai Kasan a shaman chyeju hpe n daw n hta hkam la lu nga ga ai. Makam a kawa Abraham gaw Karai Kasang a matsun ai ga hpe sadi dung ai makam hte hkan nang hkan sa lai wa sai;
" Abraham gaw sali wunli hkam la lu na ra ai mung de pru hkawm wa na lam shaga la ai hkrum yang, gade sa wa ai shi nchye ti mung, kam sham ai hte madat mara nna pru hkawm wa ai " ( Hebre 11:8 ).
Anhte a Jiwoi Jiwa ni a sadi dung ai Makam hkringhtawng hpe n gawn n sawn n galaw kau ai sha, anhte a hpang nga hpang pra kashu kasha ni hpe kasi ningli tai, matut ginlen ya lu na matu Kam Sham ai nuwa ni, anhte langai hkrai a lit nan rai nga ai ngu n'gun jaw dat nngai law.
Dumhpya Hka Ra
Tsawra hkungga ai,
nu wa hpung masha yawng hpang de, hpawt ni galaw na Ma ni a hkalup hkam lamang hte seng nna bai kahtap shana dat ai law. Hpawt ni lamu loi mung, marang loi htu na lam chye lu ai rai tim laja lana marang kaba nhtu ai majaw hkalup hkam lamang hpe ndau shana da sai hte maren hpawt ni galaw sa wa na hku re ai law. Kanu kawa ni hpe kahtap nna htet shana mayu ai hta, Jawng (Umbrella) n malap ai sha la sa wa na hte ma ni a matu lu sha mung hkyen lajang sa wa ga law. Matut nna, ma ni hpun palawng galai na matu mawga ginsum hpe gaw nawku hpung kaw nna dang di ai made lajang da na ga ai, tim nu wa ni a dum nta kaw lu da ai nga yang mung la sa wa na hpe lajin dat ai law. Japawt 7:00am tup kaw Bus pru na re majaw, Takadanobaba na Malihka lu sha seng shawng kaw, ma ni hte kanu kawa ni yawng 6:30 am tup hta du sa wa lu hkra shakut ya na hpe hkungga let saw lajin dat ai law.
****Hpungtau ni hte aten lu jaw ai Komiti myit su ni yawng mung n hprai ai sa du shang lawm shajang ga law.
Dumhpya Hka Ra
Chyeju wunli hte hpring ai shani rai nga ai law.
" Ywhowa gaw mai kaja nga ai: ru tsang ai aten hta e makawp maga shara, shi rai nga ai: shi hta
shing byi ai ai ni hpe shi matsing nga ai"(Nahum-1:7).
Shinggyimasha ni a matsing lu ai atsam gaw, shadawn shadang nga ai. Asak kaba mat wa jang
matsing lu ai atsam ni yawm mat wa sai.nkau mi gaw, ana ahkya lama ma a majaw,naw kaji nga ai
aten kaw na pyi, malap mali rai,matsing ai baw ning ra mat ai ni mung nga ai.
Rai timung,anhte a matu kabu hpa kaba gaw,Karai kasang anhte hpe galoi mung n malap ai,
matsing nga ai, ngu ai mungga re.grau nna gaw,ru tsang ai aten,jam jau hkrum ai aten hta,anhte a
makawp maga shara hte, shi hta shingbyi nga ai ni hpe Karai Kasang gaw matsing nga ai, ngu ai mungga ga sadi nan anhte a matu n-gun rai nga ai.
Dai majaw, an nau ni mung, Nang karai kasang hpe chye ai,matsing ai, ngu ai hta, karai kasang anhte hpe galoi mung nmalap ai,matsing nga ai, ngu ai makam gaw, anhte a matu ngang kang dik ai hte shim lum lam kaba nan rai nga ai law.
Yawng hpe karai wa shaman ya u ga .
Rev.Marip Awng Li
SHALOM!!!
Tsawra hkungga ai nu wa hpung masha ja nban yawng ngwi pyaw nga myit ga law. Aten shagu Karai Kasang a bau sin makawp maga ai chyeju npu hta nga pra lu nga ga ai hpe myit dum nga ga ai kun? Karai Kasang gaw anhte hpe mau hpa chyeju ni nhpaw n-ya jaw ya nga ai, anhte gaw Karai Kasang hpe hpa n htang jaw na ga ai kun? Mungga hta myihtoi Mihka tsun shadum da ai gaw;
“Masha wa e, mai kaja ai lam, shi nang hpe madun dan nit dai: ding hpring ai lam, tsawra matsan dum ai lam hte, na a Karai Kasang man e myit nem let hkan hkawm na lam hta kaga, Yehowa gaw nang hpe hpa hpyi a ta?” ( Mihka 6:8)
Mungga hta Karai Kasang anhte kaw na ra sharawng ai lam gaw hpa rai nga ai, ngu ai hpe myit dum let hkan nang hkan sa nna Karai Kasang a awng sharawng ai ni tai let sak hkrung hkawm sa ra nga ga ai law. Nuwa ni yawng a ntsa Karai Kasang a bau sin makawp maga ai chyeju gaw tut nawng e anga nga u ga ngu kyu hpyi dat nngai law.
Dumhpya Hka Ra
SHALOM !!!!
Tsawra hkungga ai nu wa hpung masha ji nban yawng ngwi pyaw nga myit ga law. Shinggyim masha shagu hpe Karai Kasang gaw nbung ai shaman chyeju jaw da ai zawn, nbung ai machye machyang hpe mung jaw da nga ai. Langai hte langai a machye machyang chyeju nbung nga ai hte maren, langai hte langai a chye chyang ai lam hpe hkungga la ra hkat ai lam gaw grai ahkyak nga mali ai. Kalang lang shinggyim masha gaw tinang a chye chyang ai lam hta gum rawng gum tawng ai myit rawng chye nga ai. Mungga hta tsun shadum da ai gaw;
“Gumrawng gumtawng yang, kaya kahpa pru; Myit shagrit ai ni, hpaji byeng-ya lu.” ( Ga Shagawp 11:2 )
Mungga hta tsun da ai hte maren, gumrawng gumtawng ai myit gaw anhte hpe n dum shami hkrat sum lam de du shangun nga ai rai nna, shagrit shanyem ai lam gaw machye machyang hpe grau jat shangun nga ai hpe myit dum n-gun la nna jawm shakut sa wa ga ngu n-gun jaw dat nngai law.
Dumhpya Hka Ra


text:
Lahta Sam mung (မုိင္းခတ) ginwang daw Nawng Lung mare (အင္လုံ) kahtawng kaw march shata (12) ya shana hkying (4:30)Pm aten hta kahtawng ting wan hkru mat ai lam na chye lu ai.
Wan gaw shat lu sha shadu ai kawn hkru hpang wa ai re, ya aten buga masha ni wan hpyen a majaw malu masha hte nga shara yak hkak hkrum nga ai rai nna garum ningtum lam grai ra ahkyak nga ai lam chye lu ai. (အင္လုံ) kahtawng gaw (မုိင္းခတ) muklum kaw nna mile (16) daram tsan nna htinggaw (53) sha nga ai bum kahtawng kasha langai rai nhtawm (အင္ )amyusha ni malawng nga ai kahtawng re lam hpe mung na chye lu ai.


text:
Sarama Tangbau Ja Dim
Anhte a Myit Mada Shara Yesu Hkristu Chyu Sha
June 28, 2008
Sarama Tangbau Ja Dim
Ja Chyumga: Roma 5:2-5
Myit mada shara ngu ai lachyum gaw : Karai Kasang anhte hpe jaw da ai “Ga ndat” ni hte maren tup hkrak jaw ya na re hpe myit mu myit hkut kam sham nga ai hpe tsun ai re. Dai ni anhte Rom:5:2-5 lapran kaw na chyum laika hpe mahta nna “ Anhte a myit mada shara Yesu Hkristu chyu sha ”ngu ai ga baw hpe, jawm myit yu let wenyi n-gun atsam jawm la ga ngu saw lajin mayu nngai re law.
Ndai Chyum laika a shingdu labau hpe yu ai shaloi Kasa Paw Lu a masum lang ngu na Sasana hkrun lam rai n ngut yang AD - 57 daram hta Korinhtu mare kaw nga nga ai shaloi Roma Hpung masha ni hpe ka shagun dat ai laika hpe mu lu ai. Ndai lam hte seng nna daw masum hku nna wenyi n-gun jaw mayu nngai re law.
I. Ru yak tsinyam kata kaw na anhte hpe myit mada shara jaw tawn da ai lam
Dai ni anhte n-myit mada tawn da ai sha, anhte man kaw ru yak tsinyam amyu myu du pru wa ai shaloi, myit mada shara n nga sai zawn nga hkam sha ai ten law law rai nga ga ai. Ga shadawn; Lai wa sai May shata praw 2 shana kaw na praw 3 ya shani ka-ang daram du hkra bung ai Nargis nbung laru kaba a majaw Yangon mare ting hpun sumpum hkrai rai mat ai, Nta kaw na shinggan de pru hkawm na lam pyi n hku mat ai. Gara de mada dat timung, myit htum si na zawn zawn nga.( Anhte a nta mung hpri sut pa langai mi pyi nnga mat hkra poi mat wa ai.) Kalang mung n-hkrum ga ai re majaw, ya du hkra nbung nsen na yang pyi hkrit ai myit gaw rai n-wai taw nga ai.
Anhte Yangon mare gaw n-gun kya ai nbung laru sha re ai nga tim dai daram sawng ai wa Irrawaddy Division panglai hkingau na mare ni gaw la pyi n mai, mare ting mat mat ai shara law law, tinang a dum nta masha shamat ai ni, madu jan, madu wa, kashu kasha sha n-ga, tinang lu ai htingbut htingra, arung arai, du sat yawng atsai awai myi grip mi hte sha nbung e kawut shapyen kau, nbung laru sha n ga hka mung bai lung wa ai majaw, hka kaw marit si ai mung yau yau....Dai ni anhte hkrum kadup nga ai mabyin hpe yu dat ai shaloi gaw myit mada shara n nga ai zawn nga hkam sha ai.
Rai timung Nargis nbung laru a majaw, anhte mungdan a lam hpe mungkan ting kaw na mu mada wa ai majaw, myit shang sha let, tsawra myit madun karum kahtau ai lam hpe, anhte mungdan kata kaw na mungchying sha ni mung/maigan mungdan shagu na ni mung malu masha hku nna, tsi mawan, arung arai, masha n-gun, tinang chye ai hpaji machye machyang hku nna mung sa karum kahtau ai hpe hkam la lu nga ga ai re. (YJH kaw na mung dang lu ai made Hpt. ni woi awn nna galaw nga ga ai)
Tsun mayu ai gaw, Karai Kasang gaw Anhte mungdan matsan mayan yak hkak taw nga ai hpe matsan dum ai majaw, mungkan ting mu mada wa hkra Nargis nbung laru kaba hpe jai lang nna, ndai zawn re mabyin hpe byin shangun ai re ngu hkam la ai. Panglai hkingau kaw nga nna galaw lu galaw sha nga ai hpu nau ni a nga sat nga sa madang gaw mala la naw re ai hpe mu mada ai, rai timung Nargis nbung laru a hpang kaw na gaw, nga sat nga sa madang, tam lu tam sha lam, hpaji lam, hkam kaja lam hta grau nna chye na hkawn hkrang wa nna, rawt jat galu kaba wa na lam de rai wa na sai ngu kam ai. ( Karai Kasang byin hkrum shangun ai mabyin mahkra gaw, kaman lila n re, myit mada shara n nga ai hpa mung n nga ai.)
Dai majaw ahkyak htum gaw, kaning re ai ru yak tsinyam kata kaw na mung anhte hpe kabu hara awng dang lu ai lam jaw ya lu ai gaw, Yesu Hkristu chyu sha re hpe kam sham let, shi a matsun mungga hte maren hkan sa nga na sha ahkyak htum re.
Kasa Paw Lu mung Romma Laika ka nga ai ten hta nan, ru yak tsinyam amyu myu, zingri zingrat amyu myu hkrum sha taw nga re hpe shing du labau hta mu lu ai. Kam sham ai Hkristan ni gaw Karai Kasang kaw na kabu gara ngwi pyaw ai, hta ni hta na asak hpe lu la magang sai re, rai timung daw chyen sha naw rai nhtawm, hpring tsup ai asak Janmau hpe htawm hpang e lu la na re ai hpe myit mada let, kabu gumrawng nga na lam hpe Rom 5:2 hta tsun da ai re.
Kasa Paw Lu shi nan kabu gara shiga hkaw tsun ai majaw law law lang rim hkrum ai, zingri zingrat hkrum ai, gayet anu ajin hkrum sha ai, rai timung Kasa Paw Lu gaw madu Yesu Hkristu a wudang hpai lawm na ahkaw ahkang lu la ai re ngu hkam la let, kabu gumrawng nga ai wa re majaw, shi hkam jan lu nga ai. Kasa Paw Lu myit mada ai lam gaw kaya kahpa jahkrum na n re hpe shi hkrak chye na hkawn hkrang ai. Rom 5:2-5 lapran hta tsun da nga ai re. Kasa laika 7: 54-60 lapran hta yu ai shaloi shawng ningnan na Hpt. Stehpan mung nlung hte kabai sat hkrum sai rai timung, shi nsa rai n hti yang, Yesu Hkristu chyu sha, hkye la madu hte masha yawng a myit mada shara re ai lam hkaw tsun sakse hkam sai, Stehpan a hkaw tsun sakse hkam ai mungga a jaw, Kasa Paw Lu gaw myit hta grai hkra mat nna, hpang jahtum Sasana galaw ai Sara Kaba byin tai wa sai hpe mu lu ai re.
Anhte Myen Mungdan de 1813 ning July 13 ya shani Sasana sa galaw na du sa wa ai Sara Kaba Judson mung ru yak jamjau amyu myu, zing ri zing rat amyu myu hkrum sha ai sha n ga, madu jan (2) hte, kasha ni marai (8) hpe Myen mungdan kaw lup kau da ra ai re, kade daram ru yak tsinyam hkrum timung Hkristu hta myit mada let Sasana magam bungli hpe matut galaw ai majaw, dai ni Myen mungdan hta shi a asi (sh) kam sham ai ni wan mi jan du wa sai hpe hkam la lu saga ai re.
II . Hkristan ni a myit mada shara hpe Madu Yesu jen sat hkrum ai Wudang hta mung mu lu nga ai lam
Madu Yesu wudang ntsa jen sat hkrum ai lam hpe yu ai shaloi, lam lahkawng hpe mu mada lu ai.Lam langai mi gaw, ru yak tsinyam, zingri zingrat anu ajin kayet ai, mayen mahtaw bun ai, ju lagup gup ya ai, hpri maina hte wudang ntsa hta dawk shakap ai. (Shinggyim masha langai hpe zingri ai ngu ai hta sha gaw degree htum sai hku re). Bai lam lahkawng ngu na gaw, A lu ai tara (sh) si ai kaw na bai hkrung rawt wa ai, htani htana asak ngu ai hpe mu mada lu ai.
1 Kor 15:14, Hkristu gaw bai n hkrung rawt a yang gaw, anhte a hkaw dan ai ga kaman li la rai nga ai hte, anhte a makam masham mung kaman li la sha rai nga ai. Kaja wa Madu Yesu si ai kaw na bai n hkrung rawt ai rai yang, Madu Yesu a kabu gara shi ga hkaw dan ai mung kaman li la sha rai nga ai. Madu Yesu nan mung anhte hpe hkaw tsun ai lam, sharin achyin ai lam hte anhte hpe jaw da ai ga ndat law law ni mung, hpa lachyum pru na n re, kaman li la sha rai nga ai, kam sham ai ni mung myit mada shara hpa n nga sai.
Rai timung Mahte 20:19 hta, asawng asang ,anu kayat ai hte wudang hta jen da hkrum na matu, maigan amyu ni a lata de ap hkrum na matu, maigan amyu ni a lata de ap kau na mara ai, masum ya nhtoi hta e bai sharawt la ai hkrum na ra ai ngu mu ai.
Yaw 11:25-26 hta mung, Bai Yesu gaw, Ngai gaw bai hkrung rawt ai lam hte asak hkrung ai lam rai nga nngai, ngai hpe kam sham ai wa gaw, si mat timung ahkrung nga na ra ai. Asak hkrung nna ngai hpe kam sham ai wa kadai mung si ai galoi mung n hkrum na ra ai.Ga ndai hpe nang kam n ni? ngu nna shi hpe tsun wu ai.(Ndai gaw Marhta hpe san ai ga san rai nga ai)
Dai ni anhte hta byin hkrum sha taw nga ai ru yak tsinyam, myit hki lit li nga ai ni, myit nji nmu hkrum sha nga ai ni, n tara ai lam hkam sha nga ai ni, yawn hkyen hkrum nga ai ni yawng gaw, wudang ntsa si hkam ai Madu Yesu a tsawra myit hte lani mi awng padang lu la na lam, myit mada shara jaw da ai hpe kam shut shara n nga ai. 1 Htes 4:13, Dai hta kaga, hpu nau ni e, myit mada ai lam n lu ai masha zawn, nanhte yawn hkyen n hkrum myit ga, yup pyaw nga ai ni a lam nanhte n chye ai nga na, anhte n ra ga ai.
III. Hkristan ni a myit mada shara gaw htawm hpang a matu sha n rai, Dai ni na prat a matu mung rai nga ai lam
Masha nkau mi gaw, Hkristan ni a myit mada ai lam gaw htawm hpang hte sha seng ai ngu hkam la chye nga ma ai. Rai timung, anhte kam sham ai ni a myit mada shara gaw ndai prat hte mung seng nga ai re. Hpa majaw nga yang, Hkristan ni a myit mada shara gaw hkrung rawt wa ai madu Yesu Hkristu a sharin shaga ai lam sha n ga, anhte hpe jaw tawn da ai “Ga ndat” law law hpe hkap la kam sham ai lam hta myit mu myit hkut ai hte hkawm sa sak hkrung shangun ai majaw re. “Ga ndat” ngu ai gaw hpawt ni na matu dai ni jaw ai rai nga ai. Ga shadawn; Kanu Kawa ni hku nna tinang a kasha hpe, dai ning tsang shi hta All-D hte awng jang Computer mari ya na ngu ai “Ga ndat” jaw tawn da ai rai yang , kasha gaw kanu kawa shagrau na kumhpa kaba hpe myit mada let, shi a tan laika hpe shi lu ai atsam htum hkra shakut na n-gun lu la nga ai.
Dai hte maren anhte Nawku kam sham ai Madu Yesu Hkristu mung anhte hpe “Ga ndat” jaw tawn da ai hte maren shabyin ya lu ai Madu re lam, Roma 4:21, Karai Kasang hpe shakawn kungdawn nna, Ga ndat da ai hte maren Shi shabyin na ra ai hpe myit ajung nga ai). Anhte a dai ni na aprat hta sak hkrung hkawm sa wa ai shaloi myit mada shara n nga na zawn nga hkra hkam sha ai mayak manghkang amyu myu hpe hkam jan lu ai atsam jaw ya nga ai majaw, anhte tsinyam tsindam hkrum timung kabu gumrawng lu nga ga ai re.
Kasa Paw Lu gaw:
Roma 8:18, Kaning rai nme law, ndai aprat na tsinyam tsindam gaw, anhte kaw e shadan shapraw na ra ai hpung shingkang hte shadawn n-ging nga ai, ngai myit nga nngai.
Hpang jahtum hku nna,
Dai ni na aten hta, anhte a makau grupyin hta byin nga ai mabyin ni, anhte nan hkam sha taw nga ai mabyin ni hpe yu yang myit mada shara n lu ai zawn nga hkam sha nga ga ai re. Rai timung, anhte kam sham ai Madu Yesu gaw, anhte a hkye la Madu, awng padang lam jaw ya lu ai madu re .
Dai majaw, anhte a myit mada shara Yesu Hkristu chyu sha rai nga ai hpe kam sham let, matut nna sak hkrung hkawm sa wa ga. Hebre 10:23
Anhte a myit mada shara hte seng ai Nawku htung hta n shamu n shamawt hkra anhte maju jung nga ga, kaning rai nme law Ga ndat tawn da ai wa gaw, kang ka re ai wa rai nga ai.


text:
Rev. Dr. Lahpai Zau Lat
"HPUNG TAU" NGU AI GAW
Rev. Dr. Lahpai Zau Lat
Ga N-hpaw:
"Hpung Tau" ngu ai gaw hpa lachyum, gara kaw na byin pru hpang wa ai, kaning re ai arawn asam ni lu nna hpa baw bungli lit ni hpe gun hpai na rai nhtawm, kaning re ai myit masa hte gun hpai na ngu ai hpe "Chyum Laika Ning mu" hku Jinghpaw Wunpawng Hkalup hpung ni hta lata tut, npawt nhpang hku chye na da mai ai lam ni hpe Kasa Laika 6:1-6; I Timo 3:8-13 ni hta mu lu ai Chyum ga ni hpe madung dat let lawu de na hte maren, kadun ai hku tang madun dat ai rai.
1. "Hpung Tau" ngu ai Mying a Lachyum
Ga Shaka Nnan prat e Hpung a daw hpum daw nu tai lai wa sai hpung magam gun "Hpung Tau" ngu ai mying gaw, Greek Heleni ga dia,konoj - diakonos ngu ai kaw na wa ai hpe mu chye lu nga ai (Hpilp. 1:1; I Tim. 3:8,12 zrn. hpe yu u). Dai Heleni ga Diakonos kaw nna Latin, Diaconus; dai kaw nna, Inglik hku "Deacon" ngu ai hpe myen hku "Thin-htauk" ngu ga gale tawn ai hta hkan nna Jinghpaw Chyum Laika hta "Hpung Tau" ngu nna ga byan da nga ai hpe maram chye lu nga ga ai.
"Diakonos" ngu ai mying hku n re ai diakone,w -diakoneo ngu ai "galaw ai"(verb) hku nga jang, "daw jau ai" (serve), "daw jaw ai" (wait upon) - grau nna gaw lu sha daw jaw nga ai hpe tsun mayu nga ai. Dai hku nga jang, "diakonos" ngu ai Heleni ga a lachyum madung ni gaw, daw jau ai shangun ma, ali ama, mayam, grau nna gaw masha ni hpe malu masha daw jaw daw ya ai "hpajau hpala" (saboi htu) ngu ai lachyum rai nga ai (Yaw 2:5, 9; Mk. 1:31 ni hpe yu u). Shangun ma, ali ama, mayam ngu ai hku nna Mt 20:26; 22:13; 23:11; Mk 10:45; I Kor 3:5; Kol 1:23, 26; Ehp 3:7, 6:21; I Htes 3:2 ni hta mu lu nga ai sha n-ga, Hpung na mu gun ai "Hpung Tau" ngu ai hku gaw Ko. 1:7, 4:7; I Tim 3:8, 12, 4:6; Hpilp 1:1; Rom 16:1 ni hta mu lu nga ai.
Dai majaw, "Hpung Tau" ngu ai ni gaw: -
a. Madu Karai Kasang a shangun jahpan, ali ama, n chyang mayam ni rai nna kaga masha ni hpe hpajau hpala ni zawn shagrit shanem ai myit hte daw jau ai ni rai nga ma ai.
b. Yawhan 13:3-17 hta madun da ai Madu Yesu a kasi ningli hte maren, kaga hpung masha ni
a lagaw kashin nna nta nhku (Hpung kata) de hkap hkalum la ai grit nem ai bungli gun hpai ai ni rai nga ma ai.
c. Hpilipi 2:6-8 hta madun da ai hte maren, Yesu a kasi ningli hpe yu la let, kaga ni a matu mayam ahparaw nsam dagraw let tinang dai tinang a hkum hpe shagawm kau hkra ap nawngbungli gun hpai ai ni rai nga ma ai.
d. Dai re ai majaw, Hpung Tau bungli gun hpai ai lam ma hkra gaw tinang a akyu, tinang a arawng, tinang a matu amyat tam ai lam ni n rai; Karai Kasang a mying ningsang hte hpung shingkang dan hkung wa na matu galaw gunhpai ai lam she rai nga ai (I Kor 10:31-33).
2. "Hpung Tau" ngu nna Byin Pru wa ai Npawt Nhpang
"Hpung Tau" ngu nna shawng byin pru wa ang ai gaw, Diakonos "Hpung Tau" ngu
ai ga hpe ading tawk wa n lang da hkra rai tim, Kasa Laika 6: 1-6 hta mu lu ai mabyin masa kaw nna byin hpang wa ang ai ngu yawng jawm myit yu nga ma ai re. Ndai Kasa 6 kaw mu lu ai hte maren nga yang, Madu Yesu a hpang, Kasa ni a prat hta Hpung gaw jat galu kaba wa nna Kasa ni hkrai sha "Kabu gara shiga" hkaw tsun ai lam mi da, shani shagu na lu na sha na lam hte lam shagu hta yawng rap rap ra ra rai lu hkra n dang di lu mat ai majaw, yawng myit hkrum ai hte, Stehpan hte kaga - yawng marai sanit hpe chyip makup yu lajang na matu, lata mara akyu hpyi ai hte san da ai kaw nna ndai shara (post) gaw nga hpang wa sai hpe maram yu lu nga ai (Kasa 6:6). Ndai marai sanit a lit madung gaw, "Hpung" ngu ai Madu Yesu Hkristu / K.K. a
"Dinghku"hta ngai grau, nang grau ngu ai mi n nga, yawng hpyen hpyen pa pa, rap rap ra ra hkru kat hkra, lu lu lu sha ra nna ngwi pyaw ai Karai Kasang a Tsawra Dinghku rai hkra reng, hpajang, daw jau na lit rai nga ai.
3. Shawng na Hpung Labau hta na "Hpung Tau" ni a Sharaf
Lahta de tsun lai wa sai hte maren, mung ga htawn n rau bu nga ai Kasa ni hpe
madi shadaw na matu, kangka ai ni marai sanit hpe Kasa Laika 6: hta lata mara aya dang da ya masai. Dai ni hpe "Diakonos"- Hpung Tau ngu ai ga hkum nan gaw n lang da nga ai. Raitim, dai kaw madun da ai shanhte a bungli ni, arawn asam ni mahkra gaw "Hpung Tau" ni a lam - de a npawt nhpang a lam ni nan rai nga ai hpe gaw tak shut shara n nga nga ai. Ndai Kasa Laika gaw, Luka Laika hte CE 85 ning daram hta moi na Yesu a Kasa ni a prat htum wa magang nna Hkristan ningbaw hte masha ban ning nan galai wa ai aten e ka da nga ai.
"Diakonos"- Hpung Tau ngu ai mying hte nan hkrak re ai hku nna gaw kaga laika
ni (Rom 16:1; Hpilp. 1:1; I Tim 3:8-13) hkan mu lu nga ga ai. Grau azin ayang ka da ai I Tim 3:8-13 hpe yu ga nga yang, ndai laika gaw II Timohti hte Titu yan hte gumhpawn nna Pawlu a "Hpung Woi Laika ni"(Pastoral Epistles) ngu ai laika pang hta lawm nga ai. Ndai laika masum gaw Pawlu hpung woi nga ai Timohti hte Titu yan hpe shadum jahprang ai laika re nga tim kaja wa nga yang, Hpung a up hkang lam, n teng n man ai sara ni (false teachers) a lam hte kaga ni a matu kasi kamang tai ra ai lam ni hte seng ai laika ni re ai hta n-ga, "Pawlu a Laika ni" ngu nna Marcian wa (ca. 135-150 CE) mahkawng da ai laika ni hta mung n lawm re ai lam ni hpe yu yu yang, ndai kaw mu lu ai Hpung a up hkang lam, "episkopos"(Bishop)-Hpung Up (I Tim 3:1-7); "presbyteros" (Elder) - Hpung Salang -Hpung hpe up ai Salan, (I Tim 5:17-22); "Diakonos"(Deacon) Hpung Tau (I Tim 3:8-10, 2-13) ngu ai Hpung mu gun ni gaw Kasa ni a hpang na ban prat, Tsa ban 2 maga daw de hkrang ni she rai nga ai hpe masam yu lu nga ai. Ndai zawn Hpung Up; Hpung Salang; Hpung Tau nga tsang masum garan ai Hpung a up hkang hkrang gaw Yuda ni a dai aten dai aprat na Tara Jawng (Synagogue) hta Archi-synagogos ngu ai Tara Jawng Ningbaw, Gerousia ngu ai jawng up hkang salang ni hte Chazzan sh. Diakonos ngu ai karum kahtau nga nna tsang masum tawn nna up hkang ai lai len hpe hkan nga ai hpe mung mu chye lu nga ai.
4. "Hpung Tau" ni a Arawn Asam ni
(1) Sari rawng nna Chyoipra ai Wenyi hte(mungkan) hpaji byengya hkum ai jan/wa(Kasa 6:3)
(2) Shatep shingdi re ai: ga mashe n rawng ai; sabyi chyaru n lu lai ai hte; n seng ai amyat n marin ai jan/wa (I Tim 3:8).
(3) Makam masham a sung htum ai lam hpe san seng ai myit nsam hta machyu ai (I Tim 3:9).
(4) Shawng chyam dinglik yu, jep san yu ai hpang ram ging yang she lata mara akyu hpyi ap na (I Tim 3:10; Kasa 6:6).
(5) I Tim 3:11 hta na gunai/kaj - gunaikas ngu ai Greek Heleni ga hpe ndai kaw Hpung Tau jan ni sh. Num Hpung Tau ngu ga byan lu nga ai. Dai ni mung lahta de na arawn asam ni hte maren, shatep shingdi rai nna shatan n hkan (nlem ai) n re ai sha sadi sahka hte lam shagu hta kang ka sadi dung ai ni rai ra nga ai.
(6) Hpung tau ni gaw Yesu Hkristu Karai Kasang a nta dinghku kaba hpe daw jau ai ni re ai majaw, num langai-la langai sha lu ai wa/jan rai nhtawm, tinang a dinghku dum nta masha ni hpe atsawm sha up hkang lu ai jan/wa rai na - kasi ningli tai ra ai (I Tim 3:12).
5. Lata Mara Aya Dang ai lam
Law law hta na lata san la ai Stehpan hte manang ni marai sanit hpe lata mara aya dang ya ai lam hpe Kasa Laika 6:6 hta asan sha tsun da nga ai. Rai yang, shanhte gaw lahta de tsun nga ai "Diakonos"(Deacon) Hpung Tau ni rai ma ai ngu ading tawk madi madun da ai lam n nga ai majaw, Hpung tau ni hpe Hpung Up ni e zawn lata mara aya dang ra ai ngu tsun na yak nga ai. Ading tawk re ai sak se n mu lu tim makau kaw na kawai ai hku re ai sak se ni hpe gaw mu lu nga ai.
(1) Stehpan hte lata la hkrum ai ni marai sanit a arawn asam (Kasa 6:1-6) ni gaw I Tim 3:8- 13 hta madun da ai Hpung Tau ni lu ra ai arawn asam hte bung pre nga ai majaw, lata mara aya dang hkam la ai Stehpan hte manang ni gaw Hpung tau ni rai ang ai ngu tak sawn la lu nga ai. Bai nna, shanhte gun hpai ai lit ni mung I Tim 3: hta madun da ai Hpung Tau ni a bungli ni hte kadaw taw nga ai re.
(2) Kasa ni a hpang prat (post apostolic age) na laika ni hta Hpung Tau ni a lam grau nna dan leng ai hku mu lu nga ai. Hpung Kawa Hippolytus a "Apostolic Tradition" 9 hta lata mara aya dang hkam ai Hpung mu gun ni hta hti hkum 3 (1 - Hpung Up, 2 - Hpung up ai Salang ni) hta rai nga ai hpe adan aleng sha mu lu nga ai.
Hpung Tau ni a bungli gaw sa sak nawng ai alu ni hpe hta shinggyin zing da na hte, grau nna Poi Daw hte seng ai lam ni hpe lajang daw jau na lit rai nga ai. Dai hta n-ga matsan mayan ni hte machyi makaw masha ni a ra ai lam ni hpe seng ang ai Hpung Up ni hpe tsun shana nna sa du kawan karum ningtum rai let, Poi Daw nlu sha ai ni hpe sa lajang jaw na lit ni nga nga ai. Dai hta hpang daw de, Poi Daw aten e, seng ang ai Ja Chyum ga ni hti na lit ni du hkra lu nga ma ai.
Dai majaw, ndai moi de na Hkristan ni a hkan sa ai htung (tradition) hte lahta de sawk sagawn lai wa sai Kasa 6: hte I Tim 3 ni hpe madung dat ai hku rai jang, Hpung Tau ta mara aya dang ya ai lam gaw yawng a man e Chyoi pra ai bungli shatsam ai lam re ai majaw Chyum masa hte bung pre nga ai ngu lu nga ai. Buga jut shingnaw shagu hkan e gaw, Hpung Tau ni she si hkrung si htan, num hkung ran ma hkra (Hkalup hte Poi Daw hta lai nna) mahkra gu ji gu yang galaw taw nga ai majaw, Hpung Tau ni hpe lata mara aya dang ya nga ga ai re. Mare kaba de chyawm gaw, prat hta hkan nna lata mara ai lam n galaw nga ma ai.
6. Num Hpung Tau ni a lam
Hpung ning nan de mat wa ai aten kaw nna Nu Num ni gaw ahkyak ai shara kaw galoi mung atsap nang nga ma ai. Yesu Hkristu a prat na lam ni hpe yu yu yang mung Num ni a shang lawm gun hpai ai lam gaw kaba la nga ai. Num Hpung Tau ngu nna sawn la mai ai Chyum ga 2 hpe mu lu nga ai. Roma 16:1 hta, "Kenhkrea hpung na hpung tau rai nga ai anhte a kajan Hpobe" nga nna Kasa Pawlu ka da nga ai. Dai hta n-ga lahta de tsun lai wa sai hte maren I Tim 3:11 hta na gunai/kaj - gunaikas ngu ai hpe mung Hpung Tau jan/Num Hpung Tau ngu mai hti nga ai.
Dai hta grau nna 112 CE ning hta Bithynia Ginwang du Pliny the Younger Hkawseng Trajan wa hpe ka shana ai laika hta "Num Hpung Tau" ngu ai Hkristan num lahkawng hpe rim zingri ai lam rawng nga ai. Dai aten na kaga Hkristan laika ni hta Num Hpung Tau ni nga ai lam sak se law law nga nga ai sha n-ga shanhte a lak san bungli ni: (1) Num ni hpe hkalu hkam ya, nam man chya ra ai (2) maigan jan tai ai Hkristan num ni kaw shang kawan na hte (3) ma-chyi macaw ni hpe daw jau na hte shamai shatsai hkrum nna mai tsai hpang wa sai ni hpe kashin kamun ya zawn re ai bungli ni lawm nga ai. Dai re ai majaw, Num Hpung Tau ni a gun hpai lai wa sai bungli ni grai law ai hte ahkyak nga ai hpe mu lu nga ai.
Ga Dim:
Lahta de sawk sagawn da ai Chyum ga ni hpe azin ayang yu yu nna anhte a buga ka-htawng ning chyawng ni hte mare kaba hpung ni hta Hpung Tau dang ya mai, dang la mai nga ga ai rai.